text:
Orð: Petur Háberg Jacobsen og Steintór Rasmussen
Lag: Petur Háberg Jacobsen
Eg seti meg taki mær eitt blað onki nýtt í tí
havi lisið tað og sæð tað í dag.
Tíðarleyst er og dagurin svann eg í náttini mældi
tó einki har fann – mítt ljós niðurbrann
Veitst tú hvat tað er hvat lívið inniber
er meining við øllum her?
Alt tað sum tú gav hvar blívir tað nú av
tá dagur fer í kav
Mær leingist út og eg vil avstað leitandi framm
til ein nýggjan dag á ferð í hesi verð.
Tí ofta eg móti tíðini rann og ongantíð friðin
í sinninum fann – mítt ljós niðurbrann
Veitst tú hvat tað er hvat lívið inniber
er meining við øllum her?
Alt tað sum tú gav hvar blívir tað nú av
tá dagur fer í kav
Á vegnum har – har sum lívið lær møtti eg tær
sum gav mær eitt svar í øllum tí sum var.
Og tú kvæð eitt heimligt lag í tí fjálgu lon,
tá ið kvøldið kom – mítt ljós aftur brann
Veit nú hvat tað er hvat lívið inniber
ein meining er – við hesi verð
Er lívið ikki gott tó hvørvur áðrenn nátt
so brátt fer alt um gátt
Orð: Steintór Rasmussen og Terji Rasmussen
Lag: Terji Rasmussen
Týtt til enskt: Denise Anderson
Føroysk útgáva
Mamma, tell me what is wrong
and why are you so sad
Mamma, is it work again
that´s making you feel bad
Mamma, is there something I can help you with
or should I rather let you be
is there trouble perhaps with me?
Mamma, it´s evening now
and peace is all around
Mamma, from the window you can see
a stirring in the town
Mamma, a cup of coffee´s what we need
and I can light your candle too
you ought to know how much I love you
Mamma, now it´s spring again
with flow´rs where´er you see
Mamma, are you thinking of those years
when you were young like me
Mamma, I know I´m always asking these things
but, now I´ll quit nagging you
I know quite well that you love me too
Mamma…
Orð og lag: Kim Larsen
Týtt: Steintór Rasmussen
Eg vil við í ta stóru verð
Har eg alt kann vera
Eg vil við inn í dreymaverð
Har eg alt kann droyma
Lova mær við til Santana
Eg vil við eg vil við eg vil við
Um tað er staðið har eg ikki bara
Skal vera í frið
Eg vil út á tað fríða hav
Har eg frítt kann svimja
Og koma upp í ta løttu luft
Har eg lætt kann sveima
Eg vil út á ta vøkru ogn
Har eg væl kann anga
Inn í stórbýar larm og royk
Har ið eg kann reika
Orð: Steintór Rasmussen
Lag: Eyðun Nolsøe
Týtt: Valgeir Skágfjörð
Mjöllin fellur mjúk á furugreinar
fyr en varir hvítt er yfir mó
Drifa svifur, sest á hár og herðar
heilsar mér nú myrkur vetur
sest í hjarta mér,
sakna, þrái og elska
sakni, þrái og elska þig
Eins fagurt tré í fölvum skógi
í fimmbukulda biður eftir sól
Veit að ávalit þiðnar allt um siðir
aftur koma vökunætur
skilja mína sorg
sakna, þrái og elska
sakna, þrái og elska þig
Skildu mína angist
sakna þrái og elska
sakna, þrái og elska eina þig
Orð og lag: Tom Paxton og Fred Åkerström
Týtt: Steintór Rasmussen
Handan frystan rút dansar vetrarsólin veika
Gjøgnum glasið ein glæma á kroppin bleika
Hárið flýtur vilt sum væna línið
Vart tú vakin eg skuldi givið
Tað sum ei frá mær er blivið
Men tú skalt fáa mín morgun
Og tú fært mín dag
Og sólin klatra upp eftir gluggaklæði
Handan tínu eyga trínur dreymakvæði
Sum hóvur tær, tað er sum tú lær
Vart tú vakin eg skuldi givið
Tað sum ei frá mær er blivið
Men tú skalt fáa mín morgun
Og tú fært mín dag
Handan gluggan hoyrist sangur í haga
Sum várbarnið er ótolið aftur fer at daga
Hoyra vit tað lag sum jørðin syngur
Vart tú vakin eg skuldi givið
Tað sum ei frá mær er blivið
Men tú skalt fáa mín morgun
Og tú fært mín dag
Á summarfuglaveingjum blunkar eyga
Pannu tíni perlur og hár í sólarreyða
Og flúgva inn í sterka ljósið
Vart tú vakin eg skuldi givið
Tað sum ei frá mær er blivið
Men tú skalt fáa mín morgun
Og tú fært mín dag
Orð og lag: Jannika Hæggstrøm
Týtt: Steintór Rasmussen
Alt tegir blítt í kvirru
Bert suð og kvøldarljóð
Men tankar mínir geva onga ró
Og tú kennist mær alvitandi
Á ferð um tind og skarð
Hvørjar hugmyndir sum bylgjast nú í mær
Í tryggleika og friði kann eg líta á mín dag
Gævi at eg eisini treivst á hendan hátt
Men eg droymi tó um meira
sum meg villur inn í mjørkan
Nakað svart og hvítt ístaðin fyri grátt
Máni er tú vitandi hví dreymar eru til
Kann tíðin geva dreymum mínum svar
Við kenslum alt ov stórum
veit eg ikki hvat eg vil
Og tankar mínir leita víða hvar
Men í kvøld at kunna hugsa
Meðan mánalýsið er
Taka ímóti um tó ikki skyna á
Hví dreymar líkjast tindum
Og tað trygga kenst sum gil
Mín innsti longsul ivast hvat hann vil
Eg ynski ei milliónir
Ikki status ella makt
Av sonnum hvat tað er veitst bara tú
Og tað ivaleyst var betri
Um eg bara droymdi alt
Skal eg royna nakað veit eg tað er nú
Hvíla eyguni og droyma
Vera vekk eitt lítið bil
Og ekkaleys at vakna tá tú vil
Ov bangin fyri svikum
Ov varin kanska býtt
Sum á gáttini til farið og til nýtt
Orð og lag: Jan Græsel og Anne Linnet
Týtt: Steintór Rasmussen
Hurð tín læsist eftir tær
Stongt var alt innanífrá
Standi har
Hvat havi eg gjørt skeivt
Eg royni bert
At koma á tal við teg
Og tú hevur roynt at elskað
Roynt at givið part av tær
Men eg veit
Tú goymir hjartað títt
Men onki verður
Sum tað áður var
Tað er ikki tað tú sigur
Men lygnin talar fyri seg
Tað er meira tað
At tú tigur
Tað er mátin ið tú fert avstað
Royndi tú við tínum tosi
Segði tað sum er og var
Í eygunum eitt lítið erligt brá
Í røddini
Tó lygnin goymdi seg
Orð: Steintór Rasmussen
Lag: Jákup Zachariassen
Eg nú siti her í kvøld
Og eg skrivi heim til tín
Nú sólin missir vald og fer í kav
Tað ið ljósi dagur gav
Og tann myrka náttin tók
Og spyr meg ei hvar tíðin blívur av
Lívið her, og tann dagur sum er
Eri allatíð á ferð
Tú kanst sveima frí
Sveima uppum fjøll og ský
Far far far
Verðin bíðar eftir tær
Er í luftini eitt svar
Í hjørtunum ein vón
Og á gøtuni er kærleiki og trúgv
Um býarinnar mørk
Og um høvini og lond
Far avstað, sveima frítt og flúgv tín veg
Lívið her, og tann dagur sum er
Eri allatíð á ferð
Og lættir tú tær á
Fert tú so uppfrá
Tú finnur bert á ferðini títt flog
Flýgur so
Orð: Steintór Rasmussen
Lag: Ingi Isaksen
Harúti segði vindurin
vetrinum farvæl
Hann leikti og gav íblástur
til sang og gittarspæl
Av ungum varrum duttu orð,
frá hjartanum eitt lag
Lat heimin geva pláss til øll
og kærleika hvønn dag
Pápin spurdi dreingin,
hvør átti henda song
Hvør skrivað hevði orðini,
tey elska vildu mong
Og mamman sat í stovuni
og hugdi út á vág
Hon murra kundi sangin,
hann fremst í huga lá
Í hjartanum ein sangur, á varrunum eitt lag
Lat heimin geva pláss til øll og kærleika hvønn dag
Drongurin hann vandi nógv,
í studio fekk tíð
Lagið tað var givið út,
tað fór um bygd og bý
Sangurin fekk veingir,
um landið var eitt hitt
Tey hvítu kundu syngja við
og eisini svørt og litt
Tá forsetin helt talu,
milliónir lýddu á
Tá røðan hon var liðug
ein sangur hoyrdist tá
Børn í øllum aldri
sum sungu sama lag
Lat heimin geva pláss til øll
og kærleika hvønn dag
Orð: Steintór Rasmussen
Lag: Petur Háberg Jacobsen
1. Morgun er og tú ert her í mínari verð
Brosar blíð og øll tann tíð við tær á ferð
Árini so mong leiðin í felag so long
Øll tey ár kenni sum tað var ígjár
Niðurlag: Kærleiki er gáva og tú ert hon hjá mær
Uttan teg alt líkamikið var
At savna vøkur minni og liva tíðarbil
Saman við tær eg leingi liva vil
2. Dagur er og sólin kastar glæmu á mítt borð
Eygu tíni siga meira enn míni túsund orð
Alt vit høvdu saman og tað sum eftir er
Hvør veit hvat ein nýggjur dagur ber
3. Kvøldar myrkrið breiðir út sítt dimma hold
Eg takki fyri dagin og lívið her á fold
Og at mær varð givið tær at fylgjast við
Mín elskaða sum er við mína lið


c: text/html

text:
Um spyr.fo
Spyr.fo er ein spildurnýggj tænasta, sum leingi hevur verið saknað á føroyska marknaðinum. Einki alternativ hevur verið til tær størru, tyngru og kostnaðarmiklaru spurnarkanningarnar. Tí hevur Spyr.fo tikið stig til hesa tænastu.
Eg havi upplivað, at eg sum ráðgevi og teir kundar, eg havi arbeitt við, hava havt stóran tørv á einum slíkum amboði. Einum skjótum og bíligum hátti at útvega sær virðismikla vitan at byggja sínar avgerðir á. Tí havi eg tikið stig til Spyr.fo
- Allan Dalsgarð, stovnari
Allan Dalsgarð hevur seinastu 10 árini arbeitt sum lýsinga- og samskiftisráðgevi - harav seinastu 5 árini sum stjóri á Sendistovuni.
Samstarv við Opeepl
Tænasturnar hjá Spyr.fo verða veittar í tøkniligum samstarvi við donsku fyritøkuna Opeepl, ið veitir spurnarkanningar í Danmark og Noregi. Hetta ger, at Spyr.fo kann veita hesar tænastur í Føroyum við framkomu tøknini hjá Opeepl fyri ein sera lagaligan prís. Tøknin er somuleiðis í tryggum hondum og verður støðugt ment av Opeepl.
- Lagaligir prísir
- Tøknilig trygd
- Áhaldandi menning av skipan og møguleikum

robotstxt: allowed

filter: keep


text:
Ongin kamuflasja á Tjóðpallinum
Jørðin er eitrað
'Jørðin er eitrað' er ein nýggjur føroyskur leikur um upplivingar hjá føroyskum soldátum í Afganistan. Ein søga, sum kanska tykist fjar hjá okkum í trygga føroyska gerandisdegnum, men sum á pallinum gerst átroðkandi og livandi.
'Jørðin er eitrað' er eitt dokudrama sum tekur støði í veruligum søgum hjá føroyskum soldátum. Á pallinum eru Beinta K. Clothier og Hjálmar Dam, sum í einum hugtakandi samanspæli við ljósi, videomyndum og tónleiki skapa eina inniliga og dramatiska frásøgn. Eina frásøgn um kríggj, kærleika, svik og longsul hjá nøkrum ungum føroyingum, sum valdu at fara í kríggj.
Kom á Tjóðpallin og uppliv eina higartil ósagda søgu um ein gloymdan bólk av føroyingum, sum - tá ið oyðimarkardustið er bustað av - innast inni eru føroyingar eins og tú og eg.
Frumsýning verður týskvøldið 15. mars kl. 19.30. Spælt verður týsdag til fríggjadag kl. 19.30 og leygardag og sunnudag kl. 18.
Leikstjórn: Marita S. Dalsgaard | Ljós- og videodesign: Turpin N. Djurhuus | Tónleikur: Joachim Holbek | Leikarar: Beinta K. Clothier og Hjálmar Dam


text:
- Detaljer
- Skrevet af Hjørdis Verlandsdóttir Johansen
-
TILMELDING 2016-2017
Vit mangla dreingir! Aldur: frá 8 ár og eldri
smileTilmelding, til drama/sjónleikarskeið, fer fram inni á heimasíðuni, inni á varablaðnum "Tilmelding" .Vinarliga lesið um treytirnar, sum eru galdandi fyri at ganga til drama á Dramaverkstaðnum, inni á varðablaðnum "Kunning"!
Byrjunaraldurin komandi skeið, sum byrjar komandi heyst 2016 til várið 2017, verður 8 ár, barnið skal vera fylt 8 ár áðrenn 1. mai 2016.
Skeiðini byrja í viku 37 í september 2016. Tað ber til at melda til alt árið!
Hesi skeið vera:
Pláss eftir! Bólkur 1: 8 til 9 ár. Mánad. 15 - 15.45 Lærari: Birna Heinesen
Pláss eftir! Bólkur 2: 10 til 11 ár. Týsd. 16.15 - 18.00 Lærari: Ebba Sofía Kruse
Pláss eftir! Bólkur 3: 12 til 13 ár. Mikud. 15.30 - 17.15 Lærari: Birna Heinesen
Pláss eftir! Bólkur 4: 14 til 16 ár. Mikud. 17.30 - 19.45 Lærari: Birna Heinesen
Pláss eftir! Bólkur 5: 17 og eldri. Hósd. evt. 18.00 til 20.15 Lærari: Hjørdis V Johansen
Næmingar fáa automatiskt svar beinanvegin og tilboð um pláss áðrenn byrjað verður.
Tey sum ikki møta 2 ferðir, uttan góða grund, sleppa ikki at halda fram!
Et áðrenn tú kemur… matur og skógvar sleppa ikki inn við í venjingarhøllina og fartelefonir skulu verða sløktar.
Dramaverkstaðið hevur avtalu við skúlan í Havnar Sjónleikarfelagið um, at tey, sum eru sloppin inn á tveir sjónleikaskúlar, skulu velja annan av teimum, og um næmingurin vil skifta, so verður tað ikki, fyrrenn skeiðini eru liðug.
Undir varablaðnum "Tilmelding" er skema, sum skal útfyllast og niðast er ein teigur við tilvildarligum teknum, hesin skal útfyllast og síðan er bara at melda til.
Hvørt ár teknar man seg av nýggjum.
Um tað eru trupuleikar á Tilmeldingarsíðuni, skrivað so ein teldupost undir varablaðnum "Fá samband" ella til Denne e-mail adresse bliver beskyttet mod spambots. Du skal have JavaScript aktiveret for at vise den.
- Detaljer
- Skrevet af Hjørdis Verlandsdóttir Johansen
-
Avlýsing 15. januarTíverri er avlýst, fyri bólk 4, vegna veður í dag 15. januar
Av tí at tað er avlýst, fari eg at biðja tykkum lesa, og duga so gott sum gjørligt uttanat, frá:
Síðu 1 til endan av síðu 2.
Síðu 14 (frá Helena: “Hvør er tað sum hevur gjørt tað?” ) til síðu 26 (til Kristin:”Eg vildi bara siga tað” )
Síðu 52 (ovast) til síðu 59.
GG!!!!
Um tit kunnu, so vil eg fegin hava eykavenjing mikudag 21. januar kl 17.00 til 19.00.
Vinarliga svarið á 216028, um tit kunnu koma mikudag 21. januar!
Kærar heilsur Hjørdis
- Detaljer
- Skrevet af Hjørdis Verlandsdóttir Johansen
-
Síggjast næsta mánadag :)
Dramaverkstaðið
- Detaljer
- Skrevet af Hjørdis Verlandsdóttir Johansen
-
Dramaverkstaðið byrjar aftur:Hósdag 8. januar
Bólkur 4
13 – 20 ár
17.00 – 19.00
Mánadag 12. januar
Bólkur 1
7 – 9 ár
15.30 – 16.20
Bólkur 2
9 - 10 ár
16.00 – 17.45
Týsdag 13. januar
Bólkur 3
10 – 12 ár
16.15 – 18.00
- Detaljer
- Skrevet af Hjørdis Verlandsdóttir Johansen
-
Side 4 ud af 11


text:
Instagram: Katrina Leifsdóttir Skaalum
Hesa vikuna er tað Katrina Leifsdóttir Skaalum, sum er gestagrammari! Til ber at fylgja viku hennara á @alaborg.
Hey tit!☀
Eg eiti Katrina og eri blivin spurd um at vera gestagrammari hesa vikuna📱 Eg flutti til Aalborg í august 2013, eg eri 27 ár og námsfrøðilesandi her í Aalborg. Eg og sjeikurin eiga eina dóttur á 2,5 ár og vit búgva øll trý í ABK-kolleginum☺ Eg eri í míni síðstu praktik og verið eg útlærd í januar. Í løtuni skrivi eg praktikuppgávu, so eg skal royna at vera røsk at leggja mynd út hvønn dag😁 í dag er einki undantak, sjálvt um sólin skínur, so eg havi skriva ein part av uppgávuni úti í dag, og nú njóti eg sólina og grilli saman við vinfólkum🍽 havið ein góðan sól dag øll somul☀☀#iotw


text:
Pensjónsinngjalding 201121-12-2011
Hevur tú minst til at seta inn á pensjónsuppsparingina? Fyri at fáa skattafrádrátt fyri inngjald í ár er neyðugt at seta inn í seinasta lagi 29. desember kl. 15.00
Seinasta freist at flyta lønir20-12-2011
Seinasta freist at flyta lønir fyri jól er hósdagin 22. desember kl. 15.30. Freistin at flyta lønir fyri nýggjár er hósdagin 29. desember kl. 15.30
Eik-partabrævið endaliga strikað20-12-2011
Eik-partabrævið er nú endaliga strikað av keypsskálanum OMX í Keypmannahavn og av virðisbrævasentralinum VP Securities
Webcast: Tryggingar12-12-2011
Tryggja teg og tíni við teim røttu tryggingunum. Fá meira at vita í okkara webcastum um, hvør trygging er viðkomandi fyri teg og tosa við okkum um, hvør loysn er best til tín
Kostnaður á virðisbrævagoymslu12-12-2011
Í hesum døgum verður kostnaður fyri virðisbrævagoymslur í Eik tikin av kontu hjá virðisbrævakundum. Av misgáum hevur skipanin tíverri eisini tikið kostnað fyri virðisbrævagoymslu av kontu hjá kundum, sum bara hava havt Eik partabrøv á goymslu í 2011


text:
Orð: Roland Rodby
Týtt: Kajfinn Hammer
1. Sig mær, minnist tú teir farnu dagar,
tá Guðs eldur tær í hjarta brann?
Tá var stríð og mangur harður dystur,
men í trúnni sigur tú tó vann!
Niðurlag: Veking eins og tær í fyrndartíðum
ynskir Guð at senda Himli frá;
gev, Tín boðskap vit í kraft her boða,
so øll Tína frelsu kunnu sjá.
2. Ongar vakrar kirkjur, eingi tempul,
men í stovunum so trongligt var!
Eingi ritualir, alt var einfalt,
men Guðs kraft varð opinberað har!
3. Enn í dag kann undrið aftur henda,
tó tað komið er at náttartíð;
Harrin Sína kraft til tín vil senda,
brynja teg enn einaferð til stríð!
4. Skjótt er náðitíðin dýra farin,
Jesus komin aftur, – minst til tað!
Tá í ævir endað er alt stríðið,
sig mær, gleðir tú teg til tann dag?


text:
Meirśtreišslur
Viš meirśtreišslur er at skilja serligar śtreišslur ella serliga stórar śtreišslur, sum ein familja viš brekašum barni hevur ķ mun til eina familju uttan barn viš brek. Ųll foreldur hava t.d. śtreišslur til mat, klęši, frķtķšartilboš, leikur o.a. Slķkar śtreišslur kunnu vera stųrri hjį familjum viš barni, iš ber brek, tķ serlig krųv verša sett til innihald, dygd, form og annaš, av tķ at barniš hevur serligan tųrv.
Sum dųmi um meirśtreišslur kunnu nevnast śtreišslur av serkosti, serligum sliti av klęšum og fótbśna og śtreišslur til serlig skeiš, sum eru neyšug hjį uppihaldarum at luttaka ķ sum fyritreyt fyri at uppihalda, uppala, hava umsorgan fyri og ansa barninum ķ heiminum.
Meting ķ hvųrjum einstųkum fųri
Almannaverkiš skal grunda sķnar avgeršir į eina heildarmeting av stųšuni hjį barninum og familjuni. Sum grundarlag fyri metingini innheintar Almannaverkiš eina lęknaliga lżsing av brekinum/sjśkuni, avleišingunum fyri virkisfųrleikan hjį barninum, hvųrji atlit muga havast at sjśkuni og mųguligt tilmęli um fyribyrgjandi og bųtandi višgerš og onnur tiltųk. Brek og varandi (kronisk) sjśka
Viš varandi sjśku er ķ lógarinnar fatan at skilja sjśkur, iš vanliga vara fleiri įr. Sum dųmi um, hvųrji brek og sjśkur koma undir heimildirnar at veita stušul til meirśtreišslur av, at uppihalda brekašum barni ķ heiminum, kunnu nevnast: fjųlbrek, vųddasvinn, blindni, deyvleiki, spastisitetur, menningartarn, sįlarsjśka, andingarbrek, cystisk fibrosa, įlvarsligt tyngjandi ovurviškvęmi ella hśšsjśka, hjartafeilur, o.l.. Ķ summum fųrum er neyšugt viš stušli eina avmarkaša tķš, ķ ųšrum fųrum yvir fleiri įr.
Harumframt veršur ein sosialfaklig lżsing gjųrd av višurskiftunum hjį barninum og familjuni, mųguleikunum hjį familjuni at innrętta sķn gerandisdag viš sjśka barninum og hvųrjar neyšugar fķggjarligar avleišingar, taš hevur fyri familjuna at uppihalda barninum heima. Viš stųši ķ heildarmetingini veršur avgerš tikin um, hvųr stušul er neyšugur og rķmiligur.
Umsóknarblaš til meirśtreišslur er į sķšuni oyšublųš
Meting ķ hvųrjum einstųkum fųri
Almannaverkiš skal grunda sķnar avgeršir į eina heildarmeting av stųšuni hjį barninum og familjuni. Sum grundarlag fyri metingini innheintar Almannaverkiš eina lęknaliga lżsing av brekinum/sjśkuni, avleišingunum fyri virkisfųrleikan hjį barninum, hvųrji atlit muga havast at sjśkuni og mųguligt tilmęli um fyribyrgjandi og bųtandi višgerš og onnur tiltųk.
Brek og varandi (kronisk) sjśka
Viš varandi sjśku er ķ lógarinnar fatan at skilja sjśkur, iš vanliga vara fleiri įr. Sum dųmi um, hvųrji brek og sjśkur koma undir heimildirnar at veita stušul til meirśtreišslur av, at uppihalda brekašum barni ķ heiminum, kunnu nevnast: fjųlbrek, vųddasvinn, blindni, deyvleiki, spastisitetur, menningartarn, sįlarsjśka, andingarbrek, cystisk fibrosa, įlvarsligt tyngjandi ovurviškvęmi ella hśšsjśka, hjartafeilur, o.l.. Ķ summum fųrum er neyšugt viš stušli eina avmarkaša tķš, ķ ųšrum fųrum yvir fleiri įr.
Dagført tann 05-09-2013


text:
Stigini í trætumekling
1. Byrjan
Vælkomin. Frágreiðing um meklingargongdina. Leikluturin hjá teimum hjástøddu.
2. Frágreiðingin frá pørtunum og dialogurin
Hvør partur greiðir frá síni søgu og sjónarmiðum. Lýsing av støðutakan, áhugamálum, tørvi og kenslum.
3. Trupulleikarnir.
Funnið verður fram til, hvørjum serliga skal arbeiðast meiri við – tosast um, og møgulig raðfesting av evnunum verður gjørd.
4. Uppskot um loysnir
So nógv uppskot sum gjørligt verða fingin til vega – men støða verður ikki tikin til teirra.
5. Samráðst verður um avtalu.
Grundað at framkomin uppskot um loysnir samráðast partarnir um gerð av møguligari avtalu.
6. Avtalan verður eftirkannað og góðkend.
Avtalan verður gjørd skrivlig og møguligir leysir endar knýtast.


text:
Teir fara at taka inspiratión frá Føroyum við sær út í heimin. Men teir skriva ikki traditionellan føroyskan tónleik, sum ofta er tungur og hevur undirtónar av tí ógvusliga føroyska veðrinum. Teir vilja gera fólk glað, og teir gera hetta við at taka alt tað góða við sær, sum Føroyar eisini hevur at bjóðað. Sum Danny skrivaði í einum nýggjum sangi hjá honum: ”vegurin fram er nokk Gayety, tað merkir state of happiness”
Facebook síðan er á enskum, helvtina av fløguni er á enskum og teir spæla konsertir uttanfyri Føroyar. Heimurin er opin, og teir eru til reiðar at traðka út í hann.
Lagt til rættis: Katrin Joensen-Næs
Filmað og klipt: Leo Lávík


text:
Hjálp sigoynara-tannáringum á TS Balkan
Gev einum sigoynara-tannáringi møguleikan at fara á TeenStreet Balkan
Tá vit í Føroyum siga TeenStreet, so er tað kanska ein sjálvfylgja at vit tosa um TeenStreet í Týsklandi, og tað er jú tað vit kenna mest til og sum føroyingar í hópatali fara til. Men tað eru eisini onnur TeenStreet runt um í heiminum og eitt av teimum er TeenStreet Balkan, sum í døgunum 20. – 25. august verður í Montenegro.
TeenStreet Balkan
TeenStreet Balkan var fyrstu ferð í 2017, so tað er sostatt tað nýggjasta TeenStreet í OM søguni. Nøkur lond úr Balkan økinum hava sent nøkur ung til TeenStreet í Týsklandi í nøkur ár, men tey flestu londini hava ikki sett seg før fyri at senda nakran avstað, av tí at tað er ov kostnaðarmikið. Tað er eingin loyna at londini í Balkan økinum øll – meira ella minni – stríðast fíggjarliga og arbeiðsloysið er stórt í hesum londum og lønin er lág.
Á heimasíðuni hjá TeenStreet Balkan siga tey, at tað var ein heilt serlig uppliving tá tey á TeenStreet Balkan í fjør kundu sameina tey ungu trúgvandi úr hesum londum, har kríggj og klandur hevur verið tað, sum hevur sermerkt sambandið millum hesi lond í mong, mong ár. “Vit eru eitt í Kristusi! Tað er líka mikið hvørjum fólkið vit eru av, hvat kyn vit hava ella hvat okkara mentan er. Nógvir limir, EITT likam.”
Í fjór vóru ung úr Kosovo, Montenegro og Albania á TeenStreet Balkan, men í ár eru enn fleiri lond komin við. Meira kunning um TeenStreet Balkan er at lesa á teirra heimasíðu www.teeenstreet-balkan.com
Áheitan til føroyingar
Sum yvirskriftin sigur, so er ein áheitan komin til okkum í Føroyum um at hjálpa teimum fíggjarliga. Vanligi kostnaðurin fyri tannáringar at koma á TS Balkan er 100 Euro, men tey ynskja eisini at bjóða nøkrum sigoynarartannáringum at koma á TeenStreet ókeypis, tí tey hava als ongan møguleika at gjalda fyri leguna, tí bara at fáa mat í munnin hvønn dag er ein avbjóðing. Málið er at savna 4000 Euro (30.000 kr) til TeenStreet Balkan innan eina viku.
Um tú hevur møguleika at stuðla TeenStreet Balkan, so kanst tú gera tað her ella við at flyta pening á 9181-426.219.2 og viðmerkja TeenStreet Balkan.
Føroyingar á TeenStreet Balkan
6 føroyskar ungar gentur vera eisini við á TeenStreet Balkan í ár. Umframt tær báðar, Sigrun Vang og Mariu Petersen, sum eru trúboðarar í ávíkavist Montenegro og Kosovo, so fara Noomi Eysturtún, Kristina Jakobsen, Elin Neshamar og Herta Skarðhamar eisini at hjálpa til á TeenStreet Balkan. Herta fer at hava eitt dansi workshop, meðan hinar tríggjar fara at hava ein bás við ymiskum aktivitetum, hvørs endamál eg at koma á tal við fólk og kunna eggja og vegleiða teimum andaliga. Vit gleða okkum at hoyra meira frá teimum seinni í august.


text:
fríggjadagur, 05. oktober 2007 21.43 - Innland
Skúlastjórin í Runavíkar skúla, Ásmund Lamhauge, hevur fingið "Ársins Herðaklapp" frá Javna fyri sítt virksemi til tess at skapa virðiligar umstøður á skúlanum fyri børn við breki. Hetta herðaklapp verður latið fólki, sum á ymsan hátt virka fyri at bøta um umstøðurnar hjá teimum, ið bera brek.
- Ásmundur Lamhauge fær herðaklappið fyri í ídni at hava virkað fyri at børn við breki fáa eitt virðiligt skúlatilboð, segði Óli Wolles, næstformaður í Javna millum annað, tá hann handaði skúlastjóranum herðaklappið.
Ásmundur Lamhauge visti av ongum og var tí sum vera man fullkomuliga tikin á bóli. - Eg haldi meg bara hava gjørt mína skyldu og einki petti annað. Skúlin er fyri øll, sigur lógin, og tað havi eg roynt at hildið meg til, sigur skúlastjórin í Runavík.


text:
[This text is not available in English]
Tann 9.februar kl.19.00 á Panorama
Vit fáa vitjan av kenda norska kokkinum Gunnari Jensen. Hettar kvøldið fara Gunnar og chefkokkur okkara at tilgera rættir úr bestu rávørum úr Norra og Føroyum. Teir borðreiða við t.d. kongakrabba, skrei/toski, rensdjóri, saltkjøti og øðrum spennandi norðurlendskum tilfeingi.
Kostnaður 1.350 kr. fyri hvønn íroknað mat og drykkjuvørur afturvið matinum.
Borðbílegging á tlf. 31 32 33 ella umvegin teldupost booking@hafnia.fo
Seinni um kvøldið verður barrin á Panorama opin við cocktails og long drinks.
Vælkomin til eitt gott og hugnaligt kvøld við útsýnið yvir Havnina og Nólsoyarfjørð.


text:
Dr. Douglas Stauffer
Síggj, hvussu allar nýmótans “bíbliurnar” stilla seg í eina beina fluktandi linju við Rómverk-católskar falslærur; fyrireikandi protestantarnar til at verða drignar eftir nøsini undir aftur Romversk-katólskt myrkur og tyranni, og boyggja knæ fyri miklu skøkjuni sum situr uppiá mongum vøtnum, skrýdd í purpur og skarlakslit, og dekkað við gulli og dýrabærum steinum og perlum, í býnum bygdum á sjey fjøllum. Eg fari so ikki! Heldur skal eg flettast. Hvussu við tygum?
Católska skøkjan kemur IKKI til himmals, men fer brátt at verða brend í ELDI. Tað er TÍ, Guð sigur við SÍTT FÓLK, sum enn situr í henni:
4 Og eg hoyrdi eina aðra rødd frá himni, sigandi, Komið út úr henni, fólk mítt, at tit verði ikki luttakarar í syndum hennara, og at tit fái ikki av plágum hennara.
5 Tí hennara syndir eru roknar til himins, og Guð hevur minst til misgerðir hennara.
(Opb. 18:4-5 FKJ)


text:
Journalistar: Íðunn Mortensen og Sólveig á Torvlaðnum
Permumynd: Eydna Maria Jacobsen
Hevur tú nakrantíð hugsað um, hvussu tað gongur fyri seg, og hvussu langa tíð tað tekur at gera StreetArt? At tað ikki bert er at taka eina spreydós og skriva á veggin, men eitt háttarlag, ið krevur tíð og orku? At hjálpast at, har ið onkur heldur vakt, annar heldur ljósinum, onkur heldur kartonginum, meðan hin spreyar. Hetta krevur eitt gott samanhald og er týðandi fyri fimm ymiskar gentur, ið kalla seg @Cryptrickfo.
Hóast tað er ólogligt, standa tær fyri, at list er eitt vakurt ting, ið ikki átti at verið goymt, men víst á støðum, sum ikki taka skaða av slíkari máling. Tær byrjaðu smátt og vuksu, soleiðis at nú eru fyritøkur áhugaðar, eitt nú Bob and Marilyn’s Suitcase. Lurta og blív klókari upp á teirra søgu og meiningar!
Sum skúlanæmingar er tað frálíkt at hava eitt ítrív. Tær fimm genturnar eru glaðar fyri, at tær hava funnið sítt ítriv, ið er StreetArt. Tær fara út eitt tilvildarligt kvøld, har ikki so nógv fólk eru úti, síðani fremja tær síni verk. Framgongdin er hvørki løtt ella skjót. Fyrst teknar ein verkið, síðani verður printað út. Eftir hetta fer klippingin í gongd, har tær taka eitt stykki av kartongi, tekna á og klippa út. Tá ið hetta er liðugt, fara tær út. Hóast fyrireikingin er long, tekur tað eini 10 min at mála/spreyja.
Tær eru onkuntíð ósamdar um, hvat ið skal málast, tí tað kann gerast ov politiskt. Av tilvild hava tær higartil bert málað kvinnur, tí tað á ein hátt fangar teirra áhuga. Tær eru feministar/humanistar, tað vil siga, at tær standa fyri, at øll menniskju skulu hava somu rættindi, so í framtíðini hava tær ætlan um eisini at mála kallkyn.
Finn tær á Instagram, @Kryptrikkfo


text:
17. Mai 2018
Aðalfundurin verður 05.06.2018. kl.19.30 í KBF rúminumSkrá sambært viðtøkunum.Vinarliga Nevndin ...
24. Feb 2018
Her síggja vit tey í U17/19, har KBF/MBF gjørdist føroyameistari. Tey, sum mannaðu elstu FM-vinnarnar, vóru Ari M. Jacobsen KBF, Jóhanna O. Højsted KBF, Lena Maria Joensen KBF og Árant á Mýrini frá MBF. Liðleiðari var Marjun M. Jacobsen. Um vikuskiftið hevur verið kappast til...
22. Feb 2018
Hey øll, her er kappingarskrá til FM fyri lið 2018, sum verður í Klaksvík leygardagin 24.feb 2018Kappingin byrjar leygarmorgunin kl 10:00, og møtt verður minst 30 min aðrenn.Tey fyrstu sum byrja, verða U11, U13 og U15.Klokkan 13:15 byrja U17/19 og møtast skal 30 min...
05. Des 2017
Badminton í Klaksvík: Her eru myndir av heiðursmerkjahandanini frá JFK-Open í Klaksvík 2. og 3. desembur 2017 Her síggja vit myndir av heiðursmerkjahandanini frá JFK-Open seinasta vikuskifti í Klaksvík, har Grand Prix 3 var hildið. Tað vóru umleið 190 leikarar, og...
01. Des 2017
JFK-Open 2017 í badminton í Klaksvík Stór badmintonkapping verður komandi vikuskifti í Klaksvík. Í morgin leygardagin og sunnudagin verður Grand Prix 3 hildin í Klaksvík. Hetta er ein stór kapping har uml 190 leikarar koma at luttaka....
01. Des 2017
Klaksvíkar Badmintonfelag hevur gjørt høvuðssamstarvssáttmála við BetriMaria Joensen, forkvinna i KBF og Margareth Djurhuus, deildarleiðari í Betri í Klaksvík, skrivaðu undir sáttmálan.Maria Joensen sigur, at hon fegnast um samstarvið við Betri. “Stuðulin gevur okkum møguleika at arbeiða víðari og menna okkara felag”.Klaksvíkar Badmintonfelag hevur...
27. Mar 2017
Seinasta vikuskifti var FM-2017 í single fyri børn og ung á Giljanesi. Sjálv kappingin gekk gott og var væl fyriskipa. Tíðarætlanin helt og vóru finalur leiktar við linjudómarum, so støðið var sera høgt.Leygardagin kappaðust U9, U11 og U13. og her leiktu baði...


text:
Skrivað tann .
"Á Torginum" týskvøldið 15. februar kl. 21.00 á RÁS 2
Svenning av Lofti og Absalon Absalonsen umrøða sangir eftir Marius Absalonsen og brot úr lívssøgu hansara.
Skrivað tann .
Týskvøldið 8. februar kl. 21.00 hoyrist sendingin "Á Torginum" á RÁS 2
Gestir verða Maria og Páll Hentze úr Havn.
Vertur er Absalon Absalonsen
Sendingin verður aftur at hoyra sunnudagin kl. 12.30
Skrivað tann .
Mikudagin 2. februar eru 50 ár liðin, síðani Victor Danielsen doyði. Í tí sambandi er ætlanin á møtinum í Siloa mikukvøldið at gera eitt sindur burturúr hesum fimmti ára degi.
Les meira
Skrivað tann .
TÝSKVØLDIÐ 1. februar kl. 21.00 verður aftur ein áhugaverd sending hjá Evangelisku Røddini at hoyra á RÁS 2
Les meira


text:
Tangspógvi (lat. Numenius arquata L; da. Store Regnspove) er góður at kenna frá spógvanum, av tí at hann er nógv størri. Nevið er óføra langt, og tjúkt hareftir. Í Føroyum og Íslandi eigur hann ikki, men annars um alt Norðureuropa, í Noregi líka norður til Norðkapp. Haðani kemur han til Føroyar um heystið, tá ið hin spógvin er farin, og rýmir so frá okkum, tá ið hin spógvin er afturkomin. Mest heldur hann seg í fjøruni, ella lágt á bø og haga. Hann vaðar nógv á sjónum og dugir eisini at svimja. Harðmæltur er hann; eitt snjalt »hújid« hoyrist stundum frá honum, bæði tá ið hann flýgur, og tá ið hann situr. Styggur er hann, og so varin, at tað er sjaldan at koma honum í skotmála. Aðrir fuglar, sum eru um vegir, duga væl at skyna á, tá ið hann varnast vanda, og skunda sær eisini burtur.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Danskur listasvippur við føroyskum perspektivi/
Bókin hjá Julie Sass
Nú er eitt sindur síðani, eg var ein listasvipp uttanlanda. Her hendir nógv í Føroyum, men onkuntíð er eisini gott at fáa útlendskan íblástur og í vikuskiftinum var eg í ein túr í mínum gamla heimbýi, Keypmannhavn, har Jóhan Martin Christiansen hevur eina fína framsýning í Norðurbryggjuni.
Eg gekk inn á gólvið á listabókasavninum í Charlottenborg, har eg í síni tíð plagdi at sita full av ærufrykt og lesa í stórum, tungum listasøguverkum. Eitt sindur broytt síðani hálvfemsini, men lesisalurin er framvegis praktfullur. Við høgu loftunum og bókunum, sum eru um tað heila,kundi hann næstan verið partur av gamla Hogwarths. Lukturin er enn tann sami av gomlum, góðum bókum, men har er eisini ein spildurnýggj, góð bók og hon er framleidd í Føroyum í Steinprenti og Føroyaprenti í Havn. Tað er bókin hjá Julie Sass, VOLUME RHYTHM MATTER dialogues, sum eg havi skrivað um fyrr. Ein ómetaliga vøkur listabók um og við list og við áhugaverdum og inspirerandi samrøðum millum Julie og nøkur gløgg lista(vin)fólk; Arturo Herrera, Erin Lawlor, Ann Pibal og Steel.
Eg vitjaði eisini við síðuna av listabókasavnið í framsýningarhølinum í Charlottenborg, har var framsýning hjá teimum ungu, sum hava tikið prógv á kunstakademinum í ár, AFGANG MFA 2017 og hon var áhugaverd í støðum, eitt nú í myrka hølinum, har videoverkið TROE OG AGTSOM hjá Kirsten Astrup varð framsýnt. Verkið er gjørt um og til tann flotta Centralpostbygningin tætt við Høvuðbanagarðin, har danska postverkið plagdi at residera í pomp og prakt. Vit síggja eina queer versión av postverkinum í einum filmi, har estetikkur og tónleikur hava stóran týdning samstundis sum filmurin bæði tykist vulgerur, stuttligur og álvarsligur við eini lýsing av einum stovni, sum hevur havt stóra virðing og týdning í samfelagnum, men sum í dag hevur lítið at siga. Í Føroyum hava vit eftirhondini tøknið, ið skal til og filmslistin hevur í grundini verið ófør at viðgera queer evni. Hinvegin hava vit einki kunstakademi her og eingi videoverk, ið fevna so víða fagurfrøðiliga og samfelagsliga sum verkið hjá Kirsten Astrup.
Mær dámdi eisini keramiska verkið hjá Anne Sofie Fenneberg - einamest tí tað er so heilt ómetaliga løgið og ljótt og atypiskt fyri keramikk í sínum stórbæru nonfunktión. Samanumtikið er kanska meira hurlumhey á framsýningini enn tað hevur verið aðrar tíðir – tað er kanska grundin til, at eg komi í tankar um Ólavsøkuframsýningina.
Men mítt perspektiv man hava verið eitt sindur føroyskt hetta vikuskiftið, tí tá eg var í Kunstforeningen Gammel Strand og sá ta flottu framsýningina hjá Malene Landgren, hugsaði eg við mær sjálvum, at hon mundi vera inspirerað av myndunum hjá Hansinu Iversen – her hugsi eg enntá um tær betri myndirnar hjá Malene Landgren. Tær, sum tykjast mest opnar og dynamiskar. Tekstilverkini, sum ummælarin á kunsten.nu helt vera íblást av Jóhan Martin Christiansen vóru somuleiðis áhugaverd, serliga tey monokromu.
Lesisalurin á listabókasavninum
Malene Landgren
Kirsten Astrup
Malene Landgren


text:
to sleep_ = at sove = at sova = øll hava ending við einum, ella ongum stavi
I have slept = jeg har sovet = eg havi sovið = øll hava eina líknandi ending, t, et, ið.
to reckon = at regne = at rokna = øll hava ending við einum, ella tveimum stavum
I have reckoned = jeg har regnet = eg havi roknað = øll hava eina líknandi ending, ed, et, að.
the testament = testamentet = testamentið = øll hava definitiva artikkulin the = (d)et = (h)ið
Skal definitivi artikkulin tveitast út úr føroyskum?
So ert tú eitt tosshøvd!!
– Og kom ikki her og kalla teg “lærara”.
Meg lærir tú so ikki.
a smith = en smed = ein smiður
skal smiður kanska skrivast sum smiur?
seed = sæd = sáð
skal sáð kanska broytast til sá?
tide (gl. en) = tid = tíð
skal tíð kanska skrivast sum tí? (hvat so við orðinum tí?)
with = med = mit(tý) = við
skulu vit nú kanska til at skriva vi?
“e hæve ikje tí at tosa vi te baint nú, tí ain mævur bíar ettir mær”
Álvaratos!
Hav tú tín egna dovinskap og býttleika fyri teg sjálvan, og ikki spilla tíðina hjá okkum hinum, sum enn hugsa.
Hvør tann, sum yvirhøvur nevnir, at ð’ið skal fjónast úr føroyskum, burdi verðið kannaður, um hann er heilt í ordan í
ovastu hædd.
Er hann lærari, so skuldi hann verðið hiiivaður heim til hús; (tilsaman við hvørjum ófrelstum Baaaaals presti).
“Da broders” yviri í Bronx, sum ikki brúka fleiri enn 500 orð, og duga einans 3000 orð, eru nøkur dovin, dýrisk beist, líka omanfyri hundastøðið.
“Lærarar”, sum vilja fjóna ð’ið úr føroyskum, eru nøkur dovin, dýrisk beist, líka omanfyri hundastøðið. Teir tíma ikki at læra næmingarnar tað, sum teir vóru ov dovnir at læra seg sjálvir.
Hvat varð av góðu gamaldags terpingini?
Og hasi rennvátu, flúgvandi tvøðuni?
Jú, hasar Gudleysu, javnaðarnissurnar koppaðu øllum á høvdið uppá 20 ár, útblástar (ikki íblástar) av Marx og Satan!


text:
Danjal av Rana 12.01.2018 (13:22)
Heimskendur andaligur tónleikabólkur vitjar Føroyar
Meiri enn nakar annar seinastu 20 árini hevur Hillsong sett sín dám á andaligan tónleik um heimin. Fløguútgávurnar hjá Darlene Zschech og øðrum hava selt í milliónatali og sangirnir verða spældir og sungnir í samkomum um allan heimin, bæði á enskum og í týddum útgávum.
Eisini her í Føroyum er eyðkendi Hillsong-tónleikurin væl móttikin og eru fleiri av sangunum týddir til føroyskt.
9. mars verður nú møguleiki at hoyra Hillsong London í Kelduni í Skálafirði.
Hillsong London hevur gjøgnum árini eisini givið fleiri fløgur og stakløg út, m.a. Shout God's Fame, Hail to the King og eiga tey fleiri løg í útgávuni Glorious Ruins.
Eins og aðrar Hillsong samkomur, eru tey kend fyri  teirra eldhug at náa út til menniskju við lovsangi.
Konsertin, sum uttan iva verður fyri fullsettum sali, verður fríggjakvøldið 9. mars kl.20 í Kelduni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Myndir frá norðurlandaráðsfundinum í Føroyum 23. og 24. september 2013
23. og 24. september 2013 vóru norðurlandaráðsfundir í Føroyum, har politikkarar úr øllum Norðurlondum luttóku. Sjúrður Skaale er fastur limur í Norðurlandaráðnum, har hann situr í mentanar- og útbúgvingarnevndini.
Her eru nakrar myndir frá fundinum millum javnaðarflokkarnar í Norðurlondum.
Tíðindi
2018/09/07
Stjórnin vil brúka 15 mió. til at økja kunnleikan, og borgarar skjóta upp, at Ríkisfelagsskapurin skal á tímatalvuna. Alt í samsvari við tað, Javnaðarflokkurin leingi hevur virkað fyri.
les meir
2018/06/20
Nógv bendir á, at eitt altjóða veiðibann er ávegis. Bannið fevnir millum annað um veiðu eftir lunda og álku, og hetta kann raka Føroyar umvegis danska limaskapin í altjóða avtalu. – Eg fari at gera
les meir
RSS


text:
Síðan 10. Apríl ár 32, eru øll frelst prestar í myndarligum týdningi; bara éin er prestur í bókstavligum týdningi: okkara høvuðsprestur Jesus Christus. Vit hava bert éitt altar: altarið, sum Christus ofraði sítt blóð á í hinum mest heilaga plássi í himni.
Lutheranarar í dag mugu vakna. Tit eru á veg aftur út í myrkrið, undir aftur antichrist í Róm, haðanifrá tit komu fyri 500 árum síðani. Fáið fingurin út úr nøsini, rubbið tykkum, gnubbið tykkum, og … vaknið!
Nico-lai-it´-ur:
Nico = at herska, … laity = almúga.
nicolaiitur = ein, sum spælir herskari ímillum Guðs fólk; t.e. ein, sum ger seg til millumgongumann ímillum Guð og menn; t.e. ein, sum tilrænir sær tað plássið sum er Christs aleina; tvs ein antichristus. Tykkara prestar eru antichristar; enn ein forleinging av forhexaða pontifexinum í Róm.
Católskar catekismur siga enntá, at ein prestur er “ein annar christus, tá hann messar”. ( sí her )
Ja, handan skøkjan ber so sanniliga á enni sínum Guðsspottanar nøvn, (sí Opbinberingina 13:1 og 17:3).


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Wednesday, October 24, 2012
Søguligi Jesus, Samtíðin og Frásøgnirnar
Áhugavert, Kloppenborg í síni viðger av Q (hypotetisku/ástøðiligu kelduni sum Matteus og Lukas skulu hava nýtt saman við Markus og øðrum keldum), sipar til Franz Overbech, sum legði dent á 'discontinuity' millum Evangeliini og skriftirnar hjá kirkjufedrunum, har hann møguliga eisini inkluderar Nýtestamentligu Brøvini (Kloppenborg, The Formation of Q, 5).
Hendan inkluderingin er av týdningi í hesum høpinum! Fyrst skal sigast, at um ein samanber Klement úr Róm, Didache, Ignatius, Polykarp, Justin Martyr og Irenaeus, so eru burtursæð frá, at hesir noyddust at viðgera teirra heimspekisligu samtíð, eingin munur á teirra skriftum og eitt nú brøvunum hjá Paulusi ápostli.
Brøvini hjá Paulus, tildømis Fyrra Korintbræv, sum var skriva í 50-52, var skriva undan Evangeliinum og ger kortini nýtslu av Evangeliinum sum tá er ein munnlig kelda.
Tað sum tí gerst týdningarmikið her, tá hugsa verður um niðurstøðuna hjá Overbeck, er at Evangeliini tykjast ómetaliga primitiv og óávirka av tí tíð og skriving sum eftirfylgir hendingini. Bíbliukritikkarir eru tí fleiri av tí sannførðing, at hendan tilgongd vísir á broyting í traditiónini og tí veitir trúðvirðinum í Kristindóminum trupuleikar.
Tó, sæð frá einum øðrum sjónarhornið, gevur slík argumentatión ómetaligan bakslátur. Eftirsum slík óávirka skriving, heldur vísir at høvundarnir skrivaðu tilfar sum ikki var upprunni úr tí samtíðini tá heir skriva, men frá tíðini í undan var; við øðrum orðum, gevur hetta evangeliinum nógv størri søguligt virði.
Tildømis eru Evangeliini alt ov jødisk og sermerkt av tíðini undan 70 AD, til at verða skriva av grikkum, sum hvørki kendu aramaiska málið ella jødiska bakgrund, søgu og mentan, og tað í einum ikki-jødiskum samanhengi og griskari mentan (Hoskyns, The Riddle of the NT, s.19-21 og Robertson, Redating the N.T.).
Fokusi sum í fyrsta árhundra samkomuni, annars var á Heilaga Andan og samkomu viðurskiftir eru nærum ikki til staðar í teimum synoptisku evangeliinum. Tó so er jødiska mentanin undan fallið Jerusalems, sum inkluderaði tempul mentanina og leiklut saddukearana týðilig í frammi. Ein kann eisini sipa til profetiska samanlegging, har í hendingar ikki altíð vóru atskildar í framtíð, men vildu verði tað í retrospekt, um ein høvundur falsaði útsøgnir í fortíð.
Her kann tildømis vísast á dømi av fallið Jerusalems og afturkomu Jesusar, sum í spádómi Matteusar og Markusar nærum tykjast samanlagdar. Ein høvundur hevði ikki skriva soleiðis, eftir fall Jerusalems. Men hetta gevur fulla meining í framtíðar spádómi, sum ikki altíð skilur millum hendingar í framtíð. Við øðrum orðum, er spádómurin niðurskrivaður undan falli Jerusalems!
Her kann tí grundgevast fyri, at tað sum vit lesa um í Evangeliums skriftunum, er upprunaligt, bæði í tess tíð, mentan, geografi og umstøðum, og hetta ger frásøgnina tengda at veruleikum, heldur enn mytum.


text:
Ingi Samuelsen
25.06.2017 - 15:33
Ítróttur > Ítróttur > Tennis
Tað eydnaðist ikki føroysku tennisleikarunum á Gotlandi, Nicholas Petersson og Martin N. Simonsen at spæla seg víðari í liðkappingini.
Tenniskappingin fór fram í býnum Slite, sum liggur 35 kilometrar vestan fyri høvuðsbýin Visby.
Føroyar trektu Áland, sum vóru styrkismettir sum nummar fýra. Og styrkismetingin vísti seg at halda, og Áland spælir fjórðingsfinalu í morgin.
Áland vann báðar einmansleikirnar, og tí var ikki neyðugt við tvímansleiki.
Men eitt sindur var spenningi var áðrenn álendingurin Otto Byman hevði sligið Nicholas út. Nicholas vann fyrsta settið við tie-break, men tapti síðan annað sett 6-2. Í oyggjaleikahøpi er tað soleiðis, at tað ikki verður spælt eitt triðja sett, men ístaðin ein avgerandi tie-break, ein sokallaðan championship tiebreak, upp í 10. Henda tapti Nicholas.
Martin Simonsen tapti sín dyst móti Zacharias Forsström 6-1, 6-1.


text:
3. apríl 1970Nr. 11
Løgtingslóg um eigaraíbúðir, sum seinast broytt við løgtingslóg nr. 12 frá 11. februar 2013
§ 1. Undir hesa lógina koma íbúðir sum hvør sær er egin ogn (eigaraíbúðir).
Stk. 2. Undir reglurnar um eigaraíbúðir koma eisini handlar, skrivstovur, goymslurúm, búrúm og onnur serliga avskilað húsarúm.
§ 2. 1) Eigari av íbúð hevur í felag við hinum eigarunum av íbúðum ognarrættin til grundina, lutir í felag og tilhoyr v.m. eftir býtistali, sum fyrisett er sum brotpartur. Er býtistal ikki fyrisett, eru allar íbúðirnar javnbjóðis um. Eigararíbúðir kunnu eftir somu reglum stovnast í eigindómum á leigaðum grundøki.
Stk. 2. Til íbúðina liggja rættindir og skyldur í sama mun hjá eigara sum luttikin er í felagsskapinum hjá øllum eigarunum (eigarafelagnum).
Stk. 3. Rættindini og skyldurnar eftir stk. 1 og 2 kunnu ikki loysast frá ognarrættinum til íbúðina.
§ 3. Eigaraíbúðir kunnu bert gerast í húsi, sum alt er lagt sundur til eigaraíbúðir.
§ 4. Hvør eigaraíbúðin er at skilja sum egin føst ogn.
Stk. 2. 2) Gjøllari reglur um tinglýsing av rættindum í eigaraíbúðum verða fyrisettar av landsstýrinum.
§ 5. Eigarafelagsskapurin kann fyriseta reglur um lag og skil í eini húsreglugerð.
Stk. 2. Eigari skal lata upp íbúð, tá ið tað er neyðugt, til eftirlit og umvæling.
§ 6. Felags útreiðslur, herí roknaðar útreiðslur viðvíkjandi grundini, gjøld til vegir og rennur, tryggingargjøld og útreiðslur til fyrisiting og viðlíkahald av felags lutum og tilhoyri, gjøld til møguligan stovngrunn o.t. verða at gjalda av eigaranum í sama lutfalli sum nevnt í § 2, stk. 1.
Stk. 2. Ger eigari tiltøk í íbúð síni, sum vaksa um tær útreiðslur, ið nevndar eru í stk. 1, skal hann gjalda eykakostnaðin.
§ 7. Greiniligari fyriskipan um leiðslu av eigarafelagnum, roknskaparførslu, grannskoðan v.m. verður ásett av landsstýrinum í normalkunngerð, sum er galdandi, um ikki annað er samtykt og tinglýst.
§ 8. Brýtur eigari grovliga ella ferð eftir ferð skyldur sínar móti eigarafelagnum ella einstøkum limi, kann felagið áleggja honum at flyta úr íbúð síni við hóskandi freist.
§ 9. Verður íbúð í húsum, sum eru í gerð, avhend, skal avhendarin, áðrenn avtala verður gjørd, gera hann, ið tekur við, kunnugan við kostnaðarætlan um byggingina, ætlan um ta endaligu fíggjanina av húsunum og íbúðini og rakstrarútreiðslurnar.
§ 10. Undir lógina koma bert íbúðir í húsum, sum grundað eru, eftir at lógin er komin í gildi og ætlað til tess at leggja sundur í eigaraíbúðir.
Stk. 2. 3) Øll sundurbýtismál skulu sendast avvarðandi kommunu til ummælis. Kommunan skal greitt tilskila, um eitt møguligt sundurbýti ikki er í samsvari við:
1) lóggávuna um byggi- og brunaviðurskifti,
2) eina góðkenda byggisamtykt ella býarskipan ella
3) lóggávuna annars.
Stk. 3. 3) Verður tað í ummæli frá kommununi eftir stk. 2 ella á annan hátt upplýst, at tað við sundurbýtinum koma fram viðurskifti, sum ikki samsvara við reglurnar í teimum í stk. 2, nr. 1-3 nevndu viðurskiftum, verður sundurbýtið ikki góðkent uttan so, at avvarðandi myndugleiki hevur givið undantaksloyvi.
§ 11. 4) 5) Landsstýrismaðurin kann leggja kærumyndugleikan í avgerðum, sum sambært hesi lóg kunnu kærast til landsstýrismannin, til kærunevndina í lendismálum, hvørs avgerðir eru endaligar innan fyrisitingina.
§ 12. 4) Henda lóg kemur í gildi beinanvegin.
1) Broytt við løgtingslóg nr. 33 frá 26. mai 1988.
2) Sí kunngerð nr. 63 frá 11. desember 1962 um tinglýsing sum broytt við kunngerð nr. 82 frá 18. november 1970 § 10a-§10 e á bls. 752.
3) Broytt við løgtingslóg nr. 12 frá 11. februar 2013.
4) Broytt við løgtingslóg nr. 55 frá 25. mai 2009, har § 2 er soljóðandi: “Henda løgtingslóg kemur í gildi dagin eftir, at hon er kunngjørd, samstundis verður danski lógarteksturin strikaður.”
5) Við kunngerð nr. 91 frá 22. juni 2009 er kærumyndugleikin lagdur til kærunevndina í lendismálum sbr. løgtingslóg nr. 110 frá 13. desember 2006.


text:
Hugskotskapping
Vís ferðafólkið, hvussu tey á tryggan hátt kunnu uppliva Føroyar, og samstundis virða føroysku náttúruna og lokal samfeløgini. Besta hugskotið fær 10.000,- kr. frá Visit Faroe Islands, og um hóskandi, verður møguleiki fyri at menna hugskotið til ein film.
Áhugin fyri Føroyum økist og ferðavinnan stendur í vøkstri. Stórur tørvur er á samskifti at kunna og læra tey ferðandi um føroysk viðurskifti, soleiðis at tey fáa eina betri heildar uppliving av Føroyum sum ferðamál, har trygdin og virðingin fyri umhvørvinum er í hásæti. Tí er henda kappingin sett ígongd.
Tú fær nú møguleikan at menna eitt hugskot til ein film, ið kunnar ferðafólkum um Føroyar og føroysk viðurskifti, við tí endamálið at ferðin í Føroyum verður betri, tryggari og ikki minst stuttligari.
Eitt nú, hvussu kunnu ferðafólk taka atlit til skiftandi veðurlagið, harðligu og viðkvæmu náttúruna og bygda- og gerandislívið. Við øðrum orðum, hvørji atlit tey skulu taka í mun til náttúru, djóra- og fuglalív og fólki í Føroyum.
Einki mark er fyri, hvussu hugskotið skal síggja út, og ei heldur hvør útgerð skal nýtast. Hugskotið kann t.d. verða ein stuttfilmur, eitt storyboard, still myndir ella annað. Tó í mesta lagi 4 minuttir langt, ella í mesta lagi 20 myndir.
Stutt frágreiðing skal fylgja við uppskotinum, har endamál, málbólkur og hendingargongd verður lýst.
Send okkum títt hugskot áðrenn 14. mai 2018 til Aldu Magnussen, [email protected].
Dómsnevnd verður sett at finna bestu hugskotini, ið verða við í kappingini um 10.000 kr. Harafturat verður møguleiki fyri at samstarva við Visit Faroe Islands um at menna hugskotið til ein film, um besta hugskotið er í tráð við visjónir og endamál felagsins.
Vinnarin verður kunngjørdur á Facebook síðuni hjá Visit Faroe Islands seinni helvt av mai 2018. Eisini verða bestu hugskotini sýnd fram á ráðstevnu Responsible Tourism í Sjóvinnuhúsinum 24.-25. mai 2018.
Dómsnevndin tilskilar sær eisini ikki at velja nakran vinnara.
Nærri upplýsingar kunnu fáast við at ringja til Aldu Magnussen á 556133.


text:
Um andstøðan sleppur framat ...
15. august 2015
Um politisku vinmenninir, Høgni Hoydal og Aksel V. Johannesen, sleppa at gera álvara av at skipa samgongu eftir valið, er sera skjótt, at tað fer at mangla ein milliard í landskassanum.
Tað eru fleiri orsøkir til, at eg stúri almikið, um verandi andstøða ger samgongu eftir valið. Eg hugsi bæði um teirra politikk mótvegis Ríkisfelagsskapinum og um teirra virðisgrundarlag, men eg hugsaði í hesum lesarabrævinum einans at hyggja eftir, hvussu galið tað kann koma at ganga við teirra fíggjarpolitikki.
Tann 29. apríl í 2014 atkvøddi allur Javnaðarflokkurin og allur Tjóðveldisflokkurin fyri, at vit aftur skulu til at skatta pensjón við útgjald. Framsókn var ikki til staðar í atkvøðugreiðsluni – so eg veit ikki, hvat hann meinar um málið. Hetta er ein lækking í inntøkunum á nærum 300 mió.kr. um árið komandi árini. Kanska skal lønarskatturin aftur hækka? Um ikki, so skal undirskotið væl økjast.
Tann 18. apríl í ár meldaði Aksel V. Johannesen út, at tey ynsktu at geva ein skattalætta til lág- og miðallønt fyri 2-300 mió.kr.
Tann 18. apríl í ár greiddi Javnaðarflokkurin somuleiðis frá, nú skulu tey ríku eisini fáa ókeypis barnaansing. Sum nokk øllum kunnugt, so fáa tey lágløntu ókeypis barnaansing í løtuni, men hetta ynskir Javnaðarflokkurin skal verða galdandi fyri tey háløntu eisini. Tó ynskja tey “einans” at byrja við at koyra tað niður í helvt, og kostar tað umleið 100 mió.kr.
Tað er trupult at siga, hvussu nógv Tjóðveldi ynskir at skarva av ríkisveitingini, men tey hava greitt meldað út, at hon sjálvsagt skal burtur. Í 1999 søgdu tey, at hon skuldi burtur innan 15 ár, t.v.s. at eftir tí, skuldi hon longu verið burtur. Í 2002 kvettu tey 366 mió.kr. í einum, so kanska man kann gita, at teir vilja minka hana við eini 300 mió.kr. árliga.
Afturat hesum er eitt ótal av øðrum útreiðsluøkingum og inntøkuminkingum, men um vit bara halda okkum til hesi 4 stóru punktini, so er hetta áleið ein milliard krónur árliga – skeiva vegin.
Vónandi hevur veljarin eisini hetta í huganum, tá krossurin skal setast tann 1. septembur.
Reimund Langaard, løgtingsmaður
Valevni Sambandsfloksins til løgtingsvalið
RN
Aftur


text:
Fyrri gesturin er Joan Steinberg Joensen, Klaksvík. Tosar um uppvøkstur og viðurskiftir í lívinum, m.a. um trúgv, náði, nøgdsemi, sjúku og hvar tey sum familja eru í dag. Seinni gesturin er Kristian Hansen. Tosar um andaligar vekingar og andaligt myrkur, serliga í Evropa. Um hvussu Gud kann brúka fíggindan, at draga sítt fólk aftur til sín.
Vertur: Maria Mørkøre. Teknikari: Jógvan Dam Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Orð: Victor Danielsen
Lag: Knút E. Háberg
1. Mær leingist at síggja staðin,
sum ævigt grundaður er,
mær leingist at síggja dagin,
sum ei mót náttini ber;
men, Harri, enn meir mær leingist
at síggja andlit títt,
av tráan mítt hjarta treingist,
at alt skal verða nýtt!
2. Eg veit væl, staðurin stendur,
tó fjaldur enn fyri mær,
mín sál mót honum sær vendir,
tó eygað enn ei hann sær;
men tá tað, sum nú eg trúgvi,
eg skal við undran sjá,
tá eg í tí staðnum búgvi –
hvør mangan betri tá!
3. Eg veit væl, lívssólin lýsir,
um døkt og dimt er her,
tann trúgv mær leiðina vísir
á hesi troyttandi ferð;
men tó – hvør munur at ganga
í ljósu himmalsku borg
hin æviga dagin langa,
ei kenna sakn, ei sorg!
4. Eg veit tað, Gud, eg skal liva
í ævir eins og tú,
um enn eg ofta má biva
í deyðans landi nú;
men, áh, tú kennir tað, Harri,
hvør djúp mín tráan er
at kenna og vita teg nærri,
enn hjartað dugir her!
5. Tó – kanska ein tungan tíma,
tá sorgin nívir mítt sinn,
tá dagur á fold man skýma,
og tár mær renna á kinn –
eitt ljós skal á himli skyggja,
basúnin siga mær
og mongum, sum tráliga hyggja,
at nú er Jesus nær!


text:
Leygardagin 8. apríl letur listaframsýning við verkum frá Arnoldi Vegghamar upp í Viðareiðis skúla. Hetta er í sambandi við, at listamaðurin fyllir 80 ár 22. apríl.
Hátíðarhald verður í miðstovuni í skúlanum, tá framsýningin letur upp. Arnhold Vegghamar er føddur og uppvaksin á Viðareiði, og hevur síðani hann var heilt ungur, málað. Tá hann var 24 ára gamal, fór hann til Danmarkar at læra til silvur- og gullsmið.
Til hátíðarhaldið verður røða hildin, eisini verður sangur og okkurt til matna. 45 listaverk hjá Arnoldi Vegghamar verða sýnd fram, og framsýningin verður opin alla páskaferiuna. Niðanfyri eru nakrar myndir, sum verða at síggja á listaframsýningini.


text:
Líknandi greinar
Einar’s Akvavitt vunnið heiðursmerki á International Taste & Quality Institute (iTQi)
Einar’s Akvavitt hevur vunnið heiðursmerki á International Taste & Quality Institute (iTQi), sum er heimsins mætasta kapping fyri mat og drekkivørur. Einar’s Akvavitt fekk heiðurin Superior Taste Award, ið gevur 2 gullstjørnur. “Hetta er ein góð og kærkomin viðurkenning fyri Einar’s Distillery. Vit hava arbeitt hart og miðvíst við at menna Einar’s Akvavit, og hetta Les meira…
Misálit á landsstýriskvinnuna Rigmor Dam
Løgtingsformaðurin hevur júst nú niðurlagt fundin, tí at Fólkaflokkurin, við Jørgen Niclasen, Sambandsflokkurin við Bárður á Steig Nielsen, Miðflokkurin við Bill Justinussen og Sjálvstýrisflokkurin við Kára P. Højgaard, hava lagt misálitsuppskot fyri tingið um landsstýriskvinnuna Rigmor Dam. Tað er kanska uppá tíðina, at tað verður reist misálit á Rigmor Dam fyri hennara embætisførslu sum landsstýriskvinna, Les meira…
Nógv fólk til móttøku á Klaksvíksvegi 7 í dag
Í dag klokkan 14 hevði Almennaverkið opið hús í avgreðsluni í Klaksvík. Í samband við, at avgreiðslan hjá Almannaverkinum í Klaksvík er flutt í nýggj høli á Klaksvíksvegi 7, so vóru nógv fólk komin á gátt, at heilsa uppá. Stjórin Edvard Heen, Landsstýriskvinnan Eyðgunn Samuelsen og borgmeistarin Jógvan Skorheim hildu røður og so sang Bárður Les meira…


text:
Ása Olsen helt hesa talu í samband við handanina av fyrstu kærleikskúluni 2014:
Góðan morgun øllum somul. Eg fari vegna stýrið í Dugna, at bjóða tykkum øllum at vera vælkomin til avdúkanina av Kærleikskúluni 2014.
Kærleikskúlan er sniðgivin av einum av okkara mætu og fjøltáttaðu listafólkum, og vil eg takka Astrid Andreasen fyri, at hon tók hesa avbjóðing uppá seg. Sum tað stóra listarfólk hon er, hevur hon lagt eitt yndisligt valaverk úr hondum.
Kærleikskúlan 2014 ímyndar móðurkærleikan, sum ikki eigur sín líka.
Tað er Dugni og Listasavn Føroya, ið standa fyri tiltakinum, og sølan av kærleikskúluni fer óskerd til Dugna, ið hevur til endamáls at stuðla arbeiðstarnaðum við mennandi virksemi og útbúgving.
Hesin dagurin er eisini dagurin, har fyrsta Kærleikskúlan verður handað til eina virðiliga fyrimynd og er tað fallið í mín lut, sum stýrisforkvinna í Dugna, at handa hesa fyrstu Kærleikskúluna við hetta høvi her í dag. Og føli eg tað sum ein stóran heiður.
Stýrið fyri Dugna: Jóhann Samuelsen, Karin Kjølbro, Magni á Deild Olsen, Jórun Gardar Bringsberg og Ása Olsen, avgerð, hvør skal hava heiðurin.
Hendan Kærleikskúlan ímyndar móðurkærleikan, ið ber boð um kærleika, fjálva, umsorgan, mildleika, eymleika, hjálp, og nærveru.
Hetta eru alt føgur orð, men tó sonn og ímynda fyri stóran part fyrimyndina, sum í ár fær fyrstu kærleikskúluna handaða, fyri sítt ótroyttiliga og áhaldandi arbeiði innan eitt øki, har tey sum koma til hana, í mongum førum eru uppgivin alla aðrastaðni á vegnum.
Vit tosa nógv um hugtakið inklusión í dag, og stundum kennist tað sum, at vit ikki heilt vita, hvat orðið merkir. Mong av teimum, sum eru komin til hesa fyrimynd, hava kent seg útihýstan, uttanfyri, uttan møguleika fyri, at fáa eina framtíð sum onnur.
Tá tey eru komin til hesa kvinnu, er hon farin um tey, sum ongin annar hevur verið førur fyri áður. Hon hevur givið sær tíð saman við teimum, fingið eitt hjarta til hjarta forhold til tey, hevur fevnt tey og givið teimum nýggja vón.
Hon er djørv, áhaldandi, gevur ikki upp og gevur øðrum mót.
Stórur partur av hennara arbeiði er ókeypis, og tá hon verður spurd um, hvat hennara størsta uppliving er, svarar hon uttan at ivast, at tað størsta er at síggja, at hesir næmingar fáa eina útbúgving, eitt lív og at tey reisa seg aftur.
Hon kom sjálv í eina støðu, har hon fekk ein son, sum var lesi- og skriviveikur og ongin hjálp var at fáa nakrastaðni. Hon er úr Noreg og hevði samband við heimlandið fyri at vita, hvussu man gjørdi har, tá man stóð við einari avbjóðing sum hennara.
Hon er rættiliga avgjørd tá hon sigur, at tað skal ongantíð vera soleiðis í Føroyum, at man stendur einsamallur við einari so stórari avbjóðing sum tað er, at fáa eitt barn, sum er lesi- og skriviveikt og ikki fáa hjálp nakrastaðni.
Hon byrjaði við hjálp frá Doris Hansen og Hallgerð Hansen at undirvísa næmingum, sum vendu sær til Felagið fyri lesi- og skriviveik. Fyrstu tíðina hildu tey til í MBF húsinum. Í dag hava tey skúla í Tróndargøtu, har 40 næmingar ganga regluliga til undirvísing.
Næmingarnir fáa tilfar, sum er tillaga til tann einstaka næmingin, og lærarar verða settir at undirvísa eftir, hvussu teir passa saman við einstaka næmingin.
Fyri at sleppa at undirvísa á hesum skúlanum, skulu lærararnir brenna fyri tí, annars kunnu teir ikki vera har.
Fyrimyndin, Anna Karin Kjeld, sum stýrið fyri Dugna hevur valt at heiðra í dag, er ikki ein kvinna, sum er nógv at síggja og hoyra í almenna rúminum. Tó eru tað mong bæði gomul og ung, sum hava fingið nýggja framtíð og vón, við at koma undir hennara veingir.
Dugni fegnast um hendan møguleikan, at geva tær hesa viðurkenning, og vil eg ynskja tær hjartaliga tillukku við heiðurinum.
Eg skal við hesum biðja teg Anna Karin Kjeld um at koma upp higar, so eg sleppi at handa tær fyrstu kærleikskúluna í 2014.
Ása Olsen


text:
Rakstrarbygnaður
So hvørt talgildingin verður sett í verk, er neyðugt, at viðkomandi myndugleikar fáa ábyrgdina av at røkja tær uppgávur, sum talgildingin hevur við sær. Neyðugt verður við einum myndugleika, sum hevur yvirskipaðu ábyrgdina fyri talgildingini, so at tað verður ein felags kós fyri land, kommunur, vinnu og borgarar. Hesin myndugleikin skal hava ábyrgdina av at leggja ætlanir fyri talgilding, hava umsjón við, at KT lógir og trygdarkrøv verða hildin, gera leiðreglur og politikkir og standa fyri menning, rakstri og support av talgildanaruppgávunum. Talan verður um at røkja og menna talgilda samleikan, heldina og felags loysnirnar innan talgildar tænastur.
Í teimum grannalondum, sum eru komin væl áleiðis á talgildanarleiðini, eru stovnar, sum hava myndugleika og ábyrgd av talgildingini. Í Føroyum finst eingin stovnur, sum hevur hesar uppgávur um hendi.
Lagt verður upp til, at KT Landsins, sum í dag røkir og mennir KT umhvørvið fyri umleið 60% av landsins stovnum, fær henda myndugleika. KT Landsins hevur frammanundan fleiri av teimum førleikum og royndum, sum eru neyðugar fyri at røkja hesar nýggju uppgávur.
Myndin niðanfyri er uppskot til ein framtíðar bygnað fyri KT Landsins, har nýggju uppgávurnar, sum standast av talgildingini eru við.
Tveir týðandi tættir í nýggja bygnaðinum eru talgildingaráðið og ráðgevandi toymini.
Talgildingaráðið
Fyri at tryggja, at allir týðandi áhugabólkar stuðla og eru við í menningini av talgildingini, verður eitt ráð, mannað við fólki frá lands- og kommunumyndugleikum, sett á stovn. Ráðið fær til uppgávu at viðgera og taka støðu til strategiskar spurningar viðvíkjandi talgildingini. Ráðið fær tilmæli til viðgerar og støðutakan sum stápsfunktiónin ‘ Menning’ orðar. Ráðið kann eisini sjálvt bíleggja viðgerð av strategiskum evnum.
Ráðgevandi toymið
Fyri at tryggja, at allir viðkomandi áhugabólkar stuðla og eru við í menningini av einstøku tænastunum, verður eitt ráðgevandi toymi fyri hvørja tænastufunktión, mannað við fólki við tøkniligum førleikum frá viðkomandi áhugapørtum, sett á stovn. Dømi um møguligar áhugabólkar fyri t.d. samleika eru bankar, telefeløg, tøkniligir serfrøðingar, umboð frá viðkomandi stovnum og kommunum og herumframt aðrir serfrøðingar eftir tørvi sum t.d. løgfrøðingar.
Toymið fær til uppgávu at tryggja góðsku og munadygd (effektivisering). Tað verður gjørt við at viðgera rakstrar- og menningarspurningar, koma við tilmælum um broytingar og virka sum ráðgevar fyri tænastufunktiónina.


text:
Hanus Hansen: - Annað skipið í Barentshavinum rýkur, tað er heilt sikkurt
Hetta er ein tann grovasta politiska útluting ella útreinsing, sum hevur verið í Føroyum nakrantið, sigur Hanus Hansen reiðari á JFK
Norðlýsið hevur vent sær til Hanus Hansen at hoyra hansara viðmerkingar, nú vinnunevndin legði fram álit um fiskivinnunýskipanina í vikuni, sum skal koma til viðgerðar fríggjadagin.
- Hetta sær illa út fyri okkum, sigur Hanus Hansen
- Nú er tað ikki giting meir, nú er tað tøl, sigur Hanus.
- Politikarar í Norðoyggjum hava, óansæð hvørjum flokki teir eru komnir úr, staðið saman um Norðoyggjar, men tað gera teir ikki longur, sigur Hanus Hansen reiðari á JFK-samtakinum
Sí samrøðuna við Hanus Hansen niðanfyri.


text:
Lutakast var til fyrsta og annað undanumfar í Europa League í gjár.
Eftir lutakastið varð greitt, at NSÍ skal spæla móti Hibernian FC úr Edinburgh í fyrsta undanumfari. Fyrri dysturin er á útivølli á Easter Road í Edinburgh hóskvøldið 12. juli kl. 19.45.
NSÍ kannar ferðamøguleikar í løtuni, og fer í næstum at kunngera, hvussu ferðast kann til dystin.
Seinni dysturin verður leiktur á Svangaskarði hóskvøldið 19. juli kl. 19.45.
Samlaði vinnarin av dystunum millum NSÍ og Hibernian FC skal leika móti Asteras Tripolis FC úr Grikkalandi í øðrum undanumfari av Europa League. Leikt verður heima hósdagin 26. juli og í Grikkalandi hósdagin 2. august.
Mótstøðuliðið í fyrsta undanumfari, Hibernian FC, er annað av stóru fótbóltsfeløgunum í Edinburgh, og spælir eins og hitt stóra felagið í býnum, Hearts, í bestu skotsku deildini. Felagið hevur 5 ferðir verið skotskur meistari, men liggur hetta langt afturi í tíðini. Tó vann felagið skotsku steypakappingina í 2016. Farna kappingarár endaðu teir nummar fýra í bestu deildini og komu tískil í Europa League. Venjari teirra er navnframi fyrrverandi norðurírski landsliðsleikarin Neil Lennon, ið sum leikari umboðaði millum annað Crewe, Leicester, Celtic og Nottingham Forest. Sum venjari hevur hann tríggjar ferðir vunnið bestu skotsku deildina við Celtic.


text:
Skrivað hevur: Eydna Maria Jacobsen
Eitt tað besta við jólum, eru allir teir góðu filmarnir, sum hoyra til. Manglar tú okkurt, at fáa tíðina fram til jólar at ganga við? So er at lesa víðari!
Her eru 8 jólafilmar úr ymiskum filmsbólkum.
Kærleiksfilmar
The Holiday (2006)
Tvær kvinnur, ein amerikonsk og ein bretsk, sum báðar eru troyttar av hjartasorg, vilja sleppa vekk, og velja tær tí at skifta um heim, so tann bretska fer til USA, og tann amerikanska fer til Onglands. Ímeðan tær halda jól í ymiskum pørtum av heiminum, møta tær báðar nýggjum fólki og nøkrum heilt serligum monnum.
Ein góður kensluborin filmur við sera góðum leikarum.
Love Actually (2003)
Í hesum filmi fylgja vit nógvum ymiskum fólki í kærleikslívi teirra um jólini. Ein sera stuttligur og fittur filmur, við øllum frá barnakærleika, vinakærleika og ótrúgvskapi.
Kendir sjónleikarar sum Liam Neeson, Keira Knightley, Rowan Atkinson, og nógvir aðrir, leika við í hesum filmi.
Familjufilmar
The Polar Express (2004)
Ein drongur, sum er við at missa trúgvina á Jólamannin, fer á eina ferð við toki til Norðpólin saman við nógvum øðrum børnum. Drongurin møtir nøkrum áhugaverdum fólki á ferðini, og tá tey endiliga náa fram til Norðpólin, aftaná ein drúgvan toktúr, síggja vit um drongurin fer at trúgva á Jólamannin aftur. Ein fittur og spennandi filmur, sum er góður til tað barnsligu sálina.
A Christmas Carol (2009)
Ebenezer Scrooge, ein syrgiligur og keðiligur maður, verður vitjaður av 3 andum. Fortíðsandin, nútíðsandin og framtíðsandin, sum vísa honum hvussu syrgiligt hansara lív er, og hvussu hann má broyta tað.
Filmurin var fyrst útgivin sum søga av Charles Dickens í 1843. Søgan er sera kend, og er blivin gjørd til film nakrar ferðir. Hesaferð er tað sami maður, ið hevur gjørt The Polar Express, sum hevur gjørt sína útgávu av søguni. Sum við The Polar Express, so er eitt dapurt huglag yvir filmin, men enn ein læruríkur filmur.
Skemtifilmar
Julefrokosten (2009)
Ein danskur skemtifilmur, um jólaborðhaldið hjá bilverkstaðnum Holgers Auto. Fólkini drekka eitt sindur ov nógv til hetta borðhaldi, og tað gongur bara galið.
Ein ordiliga stuttligur filmur við skemtileikarum, sum til dømis Mick Øgendahl.
Krampus (2015)
Hesin filmurin er um Krampus, tann ónda jólamannin. Hevur tú hoyrt frumsøgnina um hann? Jólamaðurin gevur teimum, sum skikka sær pent gávur, meðan Krampus kemur og revsar tey, sum hava skikkað sær illa, og ikki trúgva á Jólamannin. Í hesum filminum fylgja vit einari familju sum verður plágað av Krampus, og síggja hvussu tey klára seg.
Hetta er ein blanding av skemti og ræðufilmi, so um tær dámar ótraditionellar jólafilmar, so er hesin kanska akkurát fyri teg.
Klassikarir
Home Alone (1990)
Jólafilmurin, sum vit øll kenna og aldrin verða troytt av. Home Alone er um ein drong, sum verður gloymdur eftir heima, tá ið familjan fer at ferðast á jólum. Meðan hann er einsamallur heima, eru tjóvar ið halda húsini vera tóm, og ætla tí at bróta inn, men Kevin McAllister, høvuðspersónurin, dugir nógvar snildur, og vit síggja hvussu hann klárar seg ímóti tjóvunum.
The Nightmare Before Christmas (1993)
Tim Burton hevur sett sítt kenda dám á hesa blandingina av einum Halloween og jólafilmi.
Í Halloween Town búgva øll skrímslini tú kanst ímynda tær, og ein av teimum er Jack Skellington. Hann er vorðin troyttur av Halloween, og vil tí royna at halda jól, men tí at hann er úr Halloween Town, so dugir hann ikki serliga væl, og skilur ikki meininga við jólum.
Ein góður klassikari við nógvum kendum sangum til filmin.


text:
Okur hava saman við børninum smíða ein flaka, sum er á vatninum. Okur hava lagt merki til, at hann verður nógv brúktur av børnum og ungum, serligani nú skúlin er farin í summarfrítíð.
Flestu av hesum børnum og ungum hava ongan trygdarvest, meðan tey brúka flakan.
Okur brúka flakan í barnagarðstíðini, frá kl 08-17.00. Men, eftir kl. 17:00, kunnu onnur brúka hann.
Okur vilja gera vart við, at øll kunnu brúka flakan, men hettar er uppá egna ábyrgd. Okur vilja tó heita á tykkum, at tit fara væl um flakan og nýta trygdarútgerð.
V.h
Starvsfólkini árgangur 2011


text:
Kiran Jóanesarson
21.12.2014 - 01:33
Fyrrverandi føroyski flakatrolarin Vesturvón hevur nú fingið navnið Nuevo Barca og heimstað í Vigo í Spania.
Tað var í fjør, at felagið hjá Anfinnur Olsen í Fuglafirði keypti verksmiðjutrolarin Odra frá einum týskum felag, og skrásetti skipið í føroyska flotanum fyri Vesturvón. Skipið fekk navnið Akraberg, sum er eitt kent skipanavn í Fuglafirði.
Vesturvón fór seinni niður til Týsklands har skipið hevur ligið til nú. Nuevo Barca er nú ávegis til Spania og verður væntandi í Vigo sunnudagin.
Vesturvón varð bygd í 1987. Tað var Ólavur Petersen og aðrir, sum bygdu flakatrolaran, men fyri nøkrum árum síðan keypti Anfinnur Olsen skipið. Vesturvón var skrásett í Sørvági øll árini skipið var heimahoyrandi í Føroyum.


text:
500 skip rakt av asiatiskum fløskuhálsum
Millum 400 og 500 turrfarmaskip bíða í løtuni eftir at sleppa av við lastir sínar í asiatiskum havnum. Flestu skipini bíða sambært upplýsingum frá Thomson Reuters út fyri kinesisku stórhavnunum Shanghai og Ningbo.
Fløskuhálsarnir byrjaðu at gera vart við seg í byrjanini av 2017, tá fleiri kinesiskar havnir herdu krøvini fyri lossing av koli. Talið á skipum, sum bíða eftir at sleppa av við sínar lastir er vaksið munandi seinastu mánaðirnar.
Fløskuhálsarnir hava havt við sær, at kolprísurin er farin upp í loft.
Summi av skipunum hava bíðað í útivið tveir mánaðir út fyri havnunum.
Kelda: World Maritime News/maritimedanmark.dk


text:
Eirikur Lindenskov 11.01.2018 (23:38)
Stór politiaktión verið í Fuglafirði í kvøld
Stutt fyri náttúrðatíð í kvøld fóru tveir poltibussar – tað sum vit plagdu at kalla »salatføt« – við fullum útrykningi úr Havnini við kós norðureftir.
Tá vildi vaktandi á poltistøðini einki siga um málið, sum hann segði einki hava upp á seg.
in.fo hevur frætt í kvøld, at politibussarnir koyrdu líka til Fuglafjarðar, har nógvir politistar, vápnaðir við byrsum, sóðust kring eini hús.
Ein maður, sum er kendur av løgregluni, varð handtikin.
Av politstøðini í Havn fæst í kvøld einki at vita frá vakthavandi. Vit verða biðin um at ringja aftur í morgin og tosa við sjefin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kalt blóð 7 - Steðga bumbu-manninum
Bókadeild Føroya Lærarafelags
- Síður: 78
- Útgávuár: 2010
- Upprunamál: danskt
- Innbinding: heft
- Rithøvundur: Jørn Jensen
- Myndir: Graigh Stephens
- Týðari: Hjørdis Heindriksdóttir
Steðga bumbumanninum er sjeynda bókin í røðini Kalt blóð.
Sigrið kemur í klórnar á einum illgrunasomum manni; hann tekur hana við í kloakkrørini undir býnum, bindur hana í ein stiga og rýmir uttan eitt orð.
So sær Sigrið rotturnar og hoyrir brúsandi ljóðið av vatni, sum fløðir …


text:
Judith Rasmussen vann lutakastið
Á Vísindavøkuni skipaði Granskingarráðið fyri eini spurnakapping við spurningum frá Gapminder.
Nógv vitjandi royndu seg, serliga vóru tað skúlanæmingar.
Spurningarnir vóru m.a. um hvussu nógv av 1 ára gomlu børnunum í dag eru koppsett móti onkrari sjúku og hvør væntaði miðallivialdurin fyri allar heimsins íbúgvar er.
Vinnarin av lutakastinum varð Judith Rasmussen. Hon gongur í 9. flokki í Skúlanum á Argjahamri og var við flokkinum á Vísindavøku. Vinningurin var eitt gávukort til Havnar Bio.
Um onkur hevur hug at royna seg, er spurnablaðið her
Til ber eisini at royna seg við ensku útgávuni á Gapminder.org. Svarar tú alt rætt, fært tú eitt prógv sendandi,


text:
Eirikur Lindenskov 24.11.2013 (05:34)
Nýggj krimi frá Jógvani Isaksen
Hósdagin kom út onnur krimiskaldsøgan hjá Jógvani Iskasen um William Hammer, sum samstundis er tann 14. krimisøgan frá høvundanum. Nýgga skaldsøgan ber ber heitið »Prædikarin«.
Undan hesum krimisøgunum skrivaði Jógvan Isaksen eitt nú átta krimiskaldsøgur í røðini um Hannis Martinsson, sum loystir nógvar morðgátur. Tann fyrsta av teimum var Blíð er summarnátt á Føroya landi, sum kom út í 1990.
Um nýggjastu skaldsøguna skrivar forlagið, sum er Mentunargrunnur Studentafelagsins, soleðis:
»Ruskposin var ein av teimum vanligu gráu, og tað var bundið um kjaftin. Í hesum var einki løgið. Tann grøni teksturin á posanum og búmerkið hjá kommununi var eisini, sum tað plagdi. Tað óvanliga var tann dimmholdaði fóturin við reyum lakki á neglunum, sum stakk út úr posanum.
Ruskposin lá í vørurúminum á einum hvítum arbeiðsbili, sum lagghallur stóð mitt í draslinum uppi á brennistøini á Hjalla.
Ein kvinna verður funnin deyð í einum vørubili, og skjótt vísir tað seg, at drápið hevur samband við kvinnur, sum doyði fyri tjúgu árum síðani. Tá blivur skriftstøð úr Prædikaranum funnin í nánd av teimum deyðu, og soleiðis er eisini nú. Skansadeildin við Williami Hammer á odda verður biðin um at kanna tey gomlu andlátini.«
Rithøvudnurin Jógvan Isaksen er úr Havn. Hann er føddur í 1950, er lektari í føroyskum máli og bókmentum á universitetinum í Keypmannahavn. Hann hevur skrivað bøur um bókmentir og list og somuleiðis krimisøgur fyri børn og vaksin. Bøkurnar hjá honum er týddar til fleiri mál.
Krimisøgurnar hjá Jógvani Isaksen eru:
1. Blíð er summarnátt á Føroya landi. Hannis Martinsson, 1990
2. Brennivargurin. Tey fýra úr 6. D, 1991
3. Gráur oktober. Hannis Martinsson, 1994
4. Teir horvnu kirkjubøstólarnir. Tey rýar úr 6. D, 1996
5. Á ólavsøku. Ein summarkrimi í 9 pørtum, 1996
6. Barbara og tann horvna bamsan.Ein barnakrimi, 1999
7. Krossmessa. Hannis Martinsson, 2005
8. Adventus Domini. Hannis Martinsson, 2007
9. Metusalem. Hannis Martinsson, 2008
10. Norðlýsi. Hannis Martinsson, 2009
11. Norska Løva. Hannis Martinsson, 2010
12. Deydningar dansa á sandi. Hannis Martinsson, 2011
13. Tann fimti maðurin. William Hammer, 2012
14. Prædikarin. William Hammer, 2013
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sera góð undirtøka fyri ársins bátastevnu í Vestmanna
Mentan23-05-2018 - 17:01 - Jóanis Albert Nielsen
Bátastevnan í Vestmanna verður skotin í gongd í morgin, og sigast má, at undirtøkan til ársins bátastevnu í Vestmanna er sera góð. 70 bátar hava biðið um pláss at ligga við nýggju flótibrúnnað, og fyriskiparnir siga, at teir kunnu ikki taka fleiri bátar har til. Bátar sum tó ætlað sær á bátastevnu kunnu leggjast við bryggjuna vestanfyri brúgvanar, bátastevnan kann tó ikki veita teimum streym og vatn, somuleiðis mugu teir eisini tryggja sær trygdarnet, so fólk ikki detta ímillum, hetta hava bátaeigarnir ábyrgd av.
Tað eru eisini nógvir húsvognar, sum koma til ársins bátastevnu, Jan Haldansen formaður í VÍF sigur, at campingøkið so at siga er fult, har kunnu koma fimm vognar afturat, sum tey kunnu veita streym til.
Tað verða eisini nógvar motorsúkklur í Vestmanna í vikuskiftinum, millum 70 og 100 motorsúkkluførarar hava boðað frá, at teir ætla sær til Vestmannar.
Jan Haldansen sigur víðari: - Vit eru sera sera glað fyri alla tað hjálp vit hava fingið frá bygdafólkinum. Omanfyri 60 mans hava hjálp til hesar dagarnar, har klárgering av brúgvum og útlegging, uppsetan av tjøldum, campingøkið, el-veitan og vatnveiting eru gjørd klár. Eisini kvinnunum sum hava bakað kaku og gjørt smyrjibreyð. Tað er ein frag at skipa fyri, tað stuðulin er so stóru ímillum fólk.
So alt í alt stak góð tilmelding og veðrið verður av tí besta. Tað er lagt upp til eina rimmar bátastevnu í 2018. Karmanir eru í top. og vit vóna at nýggja brúgvakonseptið, saman við undirvatnsljósum fer at skapa ein super stemning ímillum gestirnar, sigur Jan at enda við jn.fo.
Tað ber til at keypa atgongumerkir við at trýsta her.


text:
Lýðveldi Jemen varð sett á stovn í 1990, tá ið Norðurjemen og Suðurjemen løgdu saman. Jemen er í útsynningshorninum á Arabianesi. Landið er nógv fruktabetri enn hini londini har um leiðir. Í hálendinum fyri vestan er gott akurlendi, og tað regnar summarhálvárið. Við strondina og í fjøllunum fyri eystan er turt, heitt og berligt. Jemen er fátækari og minni framkomið enn grannalondini. Men í 1980 varð olja funnin har, og tað hevur bøtt um framtíðarútlitini í landinum.
Sana, høvuðsstaðurin í Jemen, var bygdur í fornøld og er gitin fyri jemensku byggifrøðilist sína. Í gamla býlinginum eru enn mong 400 ára gomul sambygd hús í trimum til fýra hæddum. Tey eru úr sólturkaðum tigulsteini, og útveggirnir eru prýddir við ljósum myndbondum. Nú verður arbeitt við at friða og varðveita henda sjáldsama býling.
Aden er ein av størstu býunum í Jemen og størsti havnabýur í landinum. Av tí at býurin er við Adenflógva, hevur hann alt síðan fornøld verið týdningarmikil havnabýur. Nú á døgum er hann ídnaðarmiðdepil, har eru oljureinsiverk og altjóða flogvøllur.
Nógvastaðni í Jemen hava teir í øldir laðað bríkar upp eftir líðunum fyri at fáa meiri dyrkilendi. Summar bríkar eru fleiri enn 1.300 ára gamlar. Meiri enn helvtin av jemenska fólkinum eru bøndur. Teir dyrka korn, t.d. hveiti og durra, aldinfruktir og dadlur, og halda seyð, geitir og neyt. Kaffi og bummull verða eisini dyrkað, mest til útflutnings.
Sagt verður, at jemenittar vóru fyrstu fólk, ið drukku kaffi, og nakrar av bestu og kendastu kaffibønunum verða dyrkaðar her. Jemen er eisini kent fyri eina plantu, sum eitur qat. Bløðini á henni verða tugd ella nýtt til te, og stimbrandi evni er í teimum. Qatgildi eru týðandi partur í jemenskari mentan.
Flestu jemenittar eru muslimskir arabar, ið hoyra til ymsar ættir. Hvør ætt velur ein høvding, "shaykh" (merkir gamal maður), og hevur egnar siðir, egin klæði og egna fólkamentan. Ættarbondini eru sterk, fólk liva í stórættum, ofta mong ættarlið saman í stórum húsum. Ættarbondini er sterkast í Norðurjemen.
Mannfólkini í ættini ganga ofta við stórum slíðraknívi hangandi við beltið.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Sana
Vídd: 527.970 km2
Fólkatal: 22.858.238
Alment mál: arabiskt
Átrúnaður: islam 97% aðrir 3%
Stýrirlag: fólkaræði fleirflokkaskipan
Gjaldoyra: jemenskur riyal (YER)


text:
Sjey løgtingslimir – Jenis av Rana, Bill Justinussen, Jacob Vestergaard, Kristin Michelsen, Kaj Leo Holm Johannesen, Kári P. Højgaard og Magni Laksáfoss – hava lagt uppskot fyri Løgtingið um at gera tunnil til Fámjins.
Í almennu viðmerkingunum til uppskotið stendur:
Eitt av fleiri afturúrsigldum og vandamiklum ferðsluøkjum er farleiðin til Fámjins. Í mong ár hevur verið tosað um at bøta um hesa farleið, og fleiri og fleiri hava róð upp undir at gera ein tunnil millum Ørðavík og Fámjin í sambandi við ætlaða tunnilin millum Hvalba og Trongisvág. Tó tykist enn, sum at endaliga avgerðin vantar. Hetta byggir m.a. á seinasta svarið frá landsstýrismanninum í samferðslumálum upp á fyrispurning í Løgtinginum herfyri
(§ 52a spurningur nr. 8/2018) har hesin tykist stuðla ætlanini, men samstundis dregur á og tosar um, at ætlaða tunnilstoymið kundi verið sett at bora hendan tunnilin.
Tunnilsætlanir
Núverandi vegur varð bygdur í tíðarskeiðinum 1936-1940 og vegastrekkið er 9,1 km langt. Hægsta punktið á vegnum er á Ørðaskarði, har tað er 278 m høgt.
Verkætlanin umfatar ein tunnil, sum er 1200 metrar langur, við 600 metrum av vegi Ørðavíkarmegin, og 500 metrum av vegi Fámjinsmegin. Verkætlanin er mett at kosta minni enn 60 mió. kr. Tað verður tunnilstoymið, ið skal gera tunnilin.
Forkanningar eru gjørdar, og eftir er at gera sjálva verklagslógina.
Tunnilin kann verða bjargingin av bygdini
Mong vænta og vóna, neyvan av órøttum, at ein tunnil kann bjarga Fámjin, har fólkatalið, sum fyri fáum árum síðani var yvir 100 fólk, er minni enn 80 fólk ídag. 1. januar 2017 búðu soleiðis 84 fólk í Fámjin, meðan talið longu 1. januar 2018 var minkað til 79 fólk.
Orsakirnar til minkaða fólkatalið eru, umframt natúrliga frágongd við deyða, at ungdómur flytur burtur í lestrarørindum, og tann meira álvarsama, at nærum eingin flytur til kommununa.
Eitt vandamikið vegastrekki
Fyri tey, sum enn búgva í hesi ómetaliga vøkru bygdini, ið er einasta bygd miðskeiðis í Suðuroy, sum vendir móti havinum vestanfyri, kennist vegurin sum ein daglig avbjóðing.
Framvegis eru vegastrekki, har sýnið er sera vánaligt, vegurin er smalur við nógvum svingum, grót ríður oman og kavi skjótt legst. Serliga er tað Skarðið – Ørðaskarð – sum er óhøgligt, men eisini vegirnir báðumegin Skarðið. Vindhart er á Skarðinum. Tað hoyra allir føroyingar, tá vindfráboðanir verða sagdar í tíðindunum, og ikki er altíð so tespiligt, tá hált er og nógvur kavi legst.
Tey, sum búgva í Fámjin og dagliga koyra frá bygdini, kenna vegin og koyra eftir umstøðunum.
Verri er hjá teimum, sum sjáldan vitja í bygdini, og ikki minst hjá útlendskum ferðafólkum, sum annars dáma væl at vitja í Fámjin.
Rætt hava tey, sum meta, at hevði ein tunnil verið gjørdur, so hevði hugurin at búð og búsetst í Fámjin eisini vaksið.
Fígging
Verkætlanin kostar 60 mió. kr., sum verður býtt út á 15 mió. kr. fyri fíggjarárið 2018, og 45 mió. kr. fyri fíggjarárið 2019.
Lógin fer úr gildi tann 31. desember 2019.
Serligar viðmerkingar
Til § 1
Landsstýrismanninum verður heimilað at skipa fyri at gera nýggjan tunnil úr Ørðavík til Fámjins, og at gera landsveg frá tunnilsmunnanum Ørðavíkarmegin til verandi landsveg í Ørðavík, og frá tunnilsmunnanum Fámjinsmegin til verandi landsveg í Fámjin. Byggiútreiðslurnar til verkætlanina kunnu í mesta lagi verða 60 mió. kr.
Til § 2
Lógin fær gildi dagin eftir, at hon er kunngjørd og fer úr gildi aftur 31. desember 2019.
Lógaruppskotið kann lesast her


text:
Eg havi verid alvorliga sløv tá tad kemur til húdrøkt av tí at eg ikki havi haft tad stóra trupulleikan vid mínari húd. Men nú tey seinastu 2 árini havi eg tikid meg saman og byrja at kúkla um mína húd. Eg kann ikki blíva vid at hava góda húd um eg einki geri framyvir, so eg havi lovad mær sjálvum at royna at minnast til at røkta húdina. Nú eg havi ein son id er 9 vikur er tad torført at finna tíd um kvøldarnar at priortera at vaska, reinsa og vidgerda húdina rætt MEN tad má gerast sjálvt um eg onkuntíd droppid tad og fari beint í song!:)
Eg orki ikki fyri at ein skal ogna sær 10 ymisk produktir til at røkta húdina tí so stendur man heilt forvirradur og veit ikki hvørja rekkjufylgju ein skal ganga eftir. Tískil havi eg valt at ogna mær Clinique 1 2 3 Step 1: Cleanse · Step 2: Exfoliate · Step 3: Moisturize enten til normala, turra ella feittuta húd...nemmari kann tad ikki gerast!!
Hettar er mín dagliga húdrøkt um kvøldanar :
1. Vaski alla sminkuna av vid makeup fjernara frá Nivea
2. Vaski húdina vid vaskigelé Clinique step 1
3. Duppi Clinique step 2 vid vatt á húdina (serliga høkuna, pannuna og nøsina)
4. Rundi av vid einum kremi (alt eftir hvørja húd tú hevur) tá eg einki Clinique krem hevid eftir, keypti eg Mosture Vitamin E krem frá The Body shop
Eina til tvær ferdnar um vikuna geri eg meira burtúr at reinsa húdina ordiligt og hettar er hvat eg brúki tá:
1. Vaski alla sminkuna av vid Nivea makeup remover
2. Vaski vid gelévask frá Clinique step 1
3. Koyri Mineral masku á frá The Body Shop (blívur heit tá hon kemur á húdina)
4. Skrubbi húdina vid Nivea ansigt skrub
5. Duppi Clinique tonic water step 2 á nøs, høku, pannu og háls
6. Koyri face & body krem á ansigt og háls frá Aderma id er keypt á apotekinum
Aderma kremi keypti eg upprunaliga til sonin tí hann hevid irriterada húd og fekk rád frá heilsusytrini at júst hettar kremi var gott til teir reydu prikkarnar id hann hevid. eftir tveir dagar vóru allir prikkarnar vekk og eg helt at húdin hjá honum bleiv simpulthen so gód at eg fór eisini at royna hettar...Eg bleiv ikki skuffa og velji nú at brúka Aderma tá eg virkuliga skal røkta húdina :)
¨
Eisini brúki eg Face mist fra The Body Shop útyvir sminkuna fyri hald ella bara fyri at geva húdini eitt sindur av fugt.
Hettar er so mín rutina av húdrøkt og eg havi sett mær fyri at royna at fylgja henni fyri at hava góda húd nú og vónandi eisini í framtídini.
Legg enduliga ein kommentar um hvat tit halda
Góda weekend<3


text:
Jensenshávur (reyðhávaættin)
Galeus murinus (Collett, 1904)
Stødd: Jensenshávur verður í minsta lagi 63 cm langur. Vanlig stødd vestur av Føroyabanka er um 45 cm.
Dýpi: Hann hevur verið veiddur úr 380 m niður á 1200 m dýpi.
Litur: Hann er gráur, ljósamorgráur á bakinum, ljósgráur undir búkinum. Forkanturin á fjaðrunum er dimmur og bakkanturin næstan hvítur. Táknarivurnar og kjafturin eru dimt viólblá/svørt.
Lýsing: Jensenshávur er smidligur fiskur. Kroppurin er hægstur frammanvert gotið. Høvdið er um 18% av heildarlongdini. Gronin er fløt, kjafturin nógv bogin. Hann hevur smáar, hvassar tenn. Eyguni eru umleið 25% av høvuðlongdini.
Hann hevur tvær smáar ryggfjaðrar. Fremri kanturin á fremru ryggfjøðurini er á miðjum fiski og aftara fjøðurin beint framman fyri klingruna. Hann hevur langan
stert við smáum píkum á yvirkantinum og eina langa fjøður undir stertinum. Sterturin vísir mest sum beint aftur úr rygginum, erikki upprendur.
Makaðu fjaðrarnar eru stuttar og breiðar. Hann hevur eina gotfjøður, har fremri endi er undir miðjum gloppi millum ryggfjaðrarnar og aftur til afturendan á aftara ryggfjaðrafestinum. Beina strikan gongur ovarlaga á síðuni, úr nakkanum aftur í stertin, har hon verður bend niður á stertin. Andahol aftan fyri eyguni.
Eyðkenni: Í skapi er hann sum ringhávur, lágur og langur. Munur teirra millum er m.a. liturin, og at tær aftastu fjaðrarnar á jensenshávi koma ikki aftur til stertin. Forendin á fremru ryggfjøðurini er mitt á fiskinum. Gotfjøðurin er long og lág.
Týdningur: Hann hevur ikki vinnuligan týdning.
ES: Íslendski fiskifrøðingurin Bjarni Sæmundsson navngav henda hávin eftir frama danska djórafrøðinginum Adolf S. Jensen.
en: Mouse catshark, fr: Chien islandais, ís: Jensensháfur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Eygnalokshávar Carcharhiniformes
Hesin hópurin hevur 8 ættir við um 49 slektum og 224 sløgum.
Av teimum eru undir Føroyum 4 ættir, við 6 slektum og 7 sløgum:
Hesin er tann talríkasti av hávahópunum.
Eygnalokshávarnir hava fimm táknaop, har tey aftastu eru oman fyri uggafjaðrarnar.
Eina gotfjøður, tvær píkaleysar ryggfjaðrar. Teir hava eygnalok (blinkhinnu), summir bert lutvíst. Kjafturin røkkur aftur um eyguni. Nakrir hava andahol.
Teir liva bæði á djúpum vatni og á grunnum og eru bæði við botnin og uppi í sjónum.


text:
Álabrunsj og Álaquiz verður 27. januar
Leygardagin 27. januar fer skráin hjá Føroyingafelagnum í Aalborg av bakka stokki, tá Álabrunsj og Álaquiz verða í Álastovu. Fyrsta tiltakið er Álabrunsj, har borðreitt verður við einum sera leskiligum morgunmatarborðið. Tiltakið er eisini ætla útisetum at hitta hvønn annan eftir jólaferiuna afturvið einum góðum mati.
Klokkan 21.00 lata vit dyrnar upp til ársins fyrstu Álaquiz (tað er pub quiz til tykkum, ið eru nýggj í Føroyingafelagnum). Barrin og barrvørarnir standa spentir at taka í móti tykkum. Quizmeistarin fer eisini at gera nógv burturúr og borðreiðir við góðum spurningum.
Føroyingafelagið vil heita á tykkum, ið ikki enn hava tekna tykkum sum lim í felagnum, um at tekna tykkum áðrenn quizina, soleiðis at tit skjótt og lætt sleppa inn í Álastovu. Tit kunnu tekna tykkum sum lim her.


text:
Ari av Rana
04.12.2017 - 13:39
Tíðindi > Samfelag & Politikkur > Miðlar
Sigmundur Poulsen, sakførari hjá Liljan Weihe, sigur at einki grundarlag er fyri uppsøgnini, sum Liljan hevur fingið frá Johhny í Grótinum, kringvarpsstjóra.
Sigmundur Poulsen sigur við in.fo í dag, at grundarlagið í uppsøgnini er, at Liljan Weihe hevur sagt við Kringsvarpsstýrið, at Johnny í Grótinum hevur gjørt avtalu við Eyðun Mørkøre um at koma í sjónvarpsstovuna, hóast hon væl veit, at hetta ikki passar.
Men sambært Sigmund Poulsen finst teldupostur, sum prógvar kæruni, og tí mótprógvar grundarlagnum í uppsøgnini.
Liljan Weihe og Sigmundur Poulsen fara tí at krevja, at Liljan sleppur til arbeiðis aftur sum tíðindaleiðari í Kringvarpinum.


text:
Í Avstralia, eins og í so at siga øllum vesturheiminum, er stórt kjak um hjúnabandið og spurningin, hvørt samkynd pør eisini av røttum eiga at sleppa at giftast. Í dag er tað einans siðbundna hjúnabandið, sum er lógligt í Avstralia. Tað er ikki lógligt at giftast við einum av sama kyni. Men kjakið fyri og ímóti er, ikki óvæntað, glóðheitt.
Ein av felagsskapunum, sum sigur ja til siðbundna hjúnabandið, er Australian Christian Lobby. ACL virkar fyri kristnum virðum í avstralska samfelagnum. Men tá ið felagsskapurin herfyri skipaði fyri einum tiltaki um siðbundna hjúnabandið, var tað ein ikki-kristin rødd, sum skaraði framúr.
20. august í ár hevði ACL bjóðað Ryan T. Anderson til Melbourne at halda fyrilestur um evnið, “Hvat ‘javnrættur’ kostar” (“The Cost of ‘Equality’”). Anderson er PhD í politiskari heimspeki og hevur skarað framúr seinastu árini í síni verju av siðbundna hjúnabandinum bæði í fyrilestrum, kjaki, bókum og í miðlum annars. Í sínum fyrilestri gjørdi Anderson tó nakað óvæntað. Hann bjóðaði eini ungari kvinnu, Millie Fontana, upp at greiða frá síni lívssøgu.
Millie Fontana vaks upp hjá tveimum mammum. Hon er eitt sokallað donorbarn. Onnur mamma hennara hevði fingið sáð frá einum manni, sum eftir sína “tænastu” ikki hevði nakað við dóttur sína at gera.
“Tá ið eg vaks upp, ynskti eg mær ein pápa,” greiðir Fontana frá. “Eg kendi innan í mær, at eg saknaði ein pápa, áðrenn eg yvirhøvur dugdi at seta orð á, hvat ein pápi var. Eg visti, at eg elskaði bæði míni foreldur, men eg dugdi ikki at seta fingur á, hvat tað var, eg saknaði innan í mær sjálvari. Tá ið eg byrjaði í skúla, eygleiddi eg kærleiksfulla sambandið, sum onnur børn høvdu við teirra pápar, og eg skilti, at eg manglaði nakað heilt serstakt.”
“Tá ið eg byrjaði í skúla, eygleiddi eg kærleiksfulla sambandið, sum onnur børn høvdu við teirra pápar, og eg skilti, at eg manglaði nakað heilt serstakt.”
Rótloysið, sum Fontana kendi innaní, elvdi til djúpar spurningar umframt atferðartrupulleikar.
“Sum barn hugdi eg í spegilin, og eg hugsaði við mær sjálvari: ‘Hvaðani fekk eg hesi grønu eyguni? Hvaðani fekk eg hesi persónseyðkennini, hesar gávurnar, sum hvørki av mínum foreldrum heima hevði?’ Svarið til tað er heilt einfalt, ‘Frá pápa mínum.’”
Men hetta svarið fekk hon ikki frá mammum sínum.
“Tað varð logið fyri mær ígjøgnum skúlaárini. Mær varð sagt, at eg ongan pápa hevði, ella at tey kanska ikki vistu, hvør hann var. Orsakað av hesum var tað ógvuliga torført fyri meg at finna ein støðufastan samleika. Og av tí sama ávirkaði tað mítt støðufesti nógv bæði kensluliga og atferðarliga.”
Ikki fyrr enn Millie Fontana var 11 ára gomul, slapp hon umsíðir at møta pápa sínum. Hon sigur, at hetta kanska var fyrstu ferð, at hon kendi støðufesti sum barn. Hon greiðir frá:
“Fyri fyrstu ferð nakrantíð sá eg, hvør eg var. Eg hugdi inn í eygu hansara og hugsaði, ‘Hatta er parturin av mær, sum manglaði.’ Ikki tí at eg hevði dagdroymt um at havt ein pápa, men tí eg kundi seta eitt andlit á tann, eg var. Tí eg kundi hyggja eftir einum, sum hevði eins stóra ábyrgd fyri, at eg var til. Eg kundi viðurkenna mín samleika grundað á hendan mannin. Hevði eg ikki havt møtt pápa mínum, stóð eg ikki her við tykkum í dag. Tí tað hevði ovurhondsstórar kensluligar fylgjur fyri meg, at eg ikki hevði hann í mínum lívi, sjálvt um eg var so ung, og tað skaddi mína menning.”
Tá ið Fontana lítur aftur á uppvøksturin, sær hon tað sum eina valdsgerð ímóti sær, at mammur hennara ikki vildu siga henni allan sannleikan um, hvør hon var, men bert valdu at siga tað, sum hóvaði teimum.
“Tá ið [mammur mínar] valdu einans at góðtaka og fortelja mær um ávísar partar av mínum samleika, tóku tær nakað frá mær. Meðan onnur børn kundu hyggja í spegilin og sameina ymisku lutirnar og siga, ‘Eg elski pápa mín og eg elski mammu mína,’ kundi eg ikki tað. Hvønn rætt høvdu míni foreldur til at velja ímillum, hvørjir partar av mær kundu góðtakast og avdúkast fyri mær?”
Tá ið mammur mínar valdu einans at góðtaka og fortelja mær um ávísar partar av mínum samleika, tóku tær nakað frá mær.
Millie Fontana er ikki kristin. Hon hevur ongan átrúnað yvirhøvur. Men hon berjist saman við kristnum, tí sambært henni eru tað einans tey kristnu, sum tosa um børn sum hana.
“Eg standi her fyri tykkum sum ein, ið er uppald gudleyst og uttan átrúnaðarligt tilknýti. Eg standi saman við teimum kristnu, tí higartil í hesum kjakinum eru tað einans tey kristnu, sum gera vart við tað, sum børn eru úti fyri. Higartil eru tað einans tey kristnu, sum hava roynt at sett ljóskastaran á søgur sum mína. Eingin í LGBT-rørsluni vil hoyra frá slíkum sum mær. Higartil hevur man bara hoyrt ‘Kærleiki er kærleiki!’ Vit eru ikki til.”
Samkynt hjúnaband og tað, at samkyndum verður givin rætturin at nørast á eftirgjørdan hátt, setur tørvin hjá børnum til síðis til frama fyri ynskini hjá vaksnum. Hetta ger Fontana greitt, tá ið hon sigur frá eini samtalu, hon hevði við aðra mammu sína.
“Mamma mín spurdi meg fyri nøkrum vikum síðani og segði: ‘Millie, hvat nú um eg og unnusta mín kundu giftast? Hvat nú um vit høvdu hatta støðufasta heimaumhvørvið, sum øll onnur hava?’ Eg svaraði sera einfalt við mínum egna spurningi. ‘Hvussu høvdu sálarfrøðingar kunnað hjálpt mær við mínum grundleggjandi trupulleika – at eg ongan pápa hevði – um tað var eitt slag av diskriminering at viðurkenna faðirloysi? Hvussu kundi nakar lækni viðgjørt meg, um hann fór at verða hóttur við stevning fyri tað?’ Mín spurningur varð møttur við tøgn.”
At enda mælir Millie Fontana til varsemi í sambandi við broytingar í hjúnabandslógini. Tørvur er á at lýsa málið út í æsir, og tí kann eingin rødd útihýsast í orðaskiftinum.
Eg standi saman við teimum kristnu, tí higartil í hesum kjakinum eru tað einans tey kristnu, sum gera vart við tað, sum børn eru úti fyri.
“Um hetta orðaskiftið ikki eisini rúmar øllum teimum, sum eru ald upp mammuleyst ella pápaleyst, og ikki steðgar við at leggja skomm á børn í mínari støðu fyri at stíga fram, kunnu vit ikki trýsta [samkynt] hjúnaband ígjøgnum. Tí menning hendir stigvíst. Og eg fari ikki at standa her og góðtaka eina munnkurv frá fólki, sum vilja siga mær, hvørjar av mínum kenslum kunnu góðtakast. Ella at eg eri ein ringur persónur, tí eg vildi hava ein pápa. Ella at eg ikki elski mammur mínar nóg nógv, tí eg vildi hava ein pápa.”
“Tað er nakað lort, og eg fari ikki at stuðla tí,” segði Fontana at enda.
Tá fór samankomna fjøldin í Cathedral Hall í Melbourne upp á føtur at klappa fyri djørvu ungu kvinnuni.
Hygg eftir øllum fyrilestrinum hjá Ryan T. Anderson her:


text:
Jógvan Meinhard Johannesen lagt árarnar inn
mentan06-08-2018 - 10:45 - Jóanis Nielsen
Tey sum gjøgnum tíðina hava ferðast nógv til Mykinesar í brimi og logn, hava sum tað fyrsta niðri í fjøru møtt og heilsað uppá ein sera fryntligan og hjálpsaman mann, sum hevði stóra vitan um alt sum fyrifórst í náttúruni í Mykinesi.Ofta var hann spurdur um hvat ráðiligt var at gera, um tað var at leggja til á fjall, at leggja til at fara eftir súlu, hvørjir lundasessir ráðiligir vóru at fara í, alt eftir hvør ættin var.
Allan tann blíðskap og hita sum tú og Ruby góvu okkum øllum sum komu á gátt, og fyri ikki at gloyma, allar skuffukakurnar og alt kaffi sum var skonkt.
Tað lívliga práti og hugnan, hetta kunnu vit øll siga frá sum kendu hjartarúmið í Stallhúsi.
Góði pápabeiggji frá hjartanum takk fyri allar løturnar í mínum uppvøkstri, hvar tú og tit vístu blíðskap har vesturi, og takk fyri øll tey góðu ráðini, um hvar vit kundu ganga og hvar vit als ikki skuldu fara.
Nú tú ikki orkaði meira, var tú tann seinasti av systkinaflokkinum í Stallhúsi sum slóknaði.
Við samkenslu


text:
Reglugerð fyri fimleikahøllina á Toftum. Reglugerð fyri fimleikahøllina á Toftum.
• Ábyrgdarin skal vera fyrstur inn og síðstur út úr høllini.
• Ikki er loyvt at ganga inni í útiskóm.
• Bert góðkendir innanduraskógvar eru loyvdir.
• Ikki er loyvt at lata neyðdyrnar upp – uttan í neyðstøðu.
• Annleggið skal sløkkjast tá, tað er brúkt, mikrofonir skulu sløkkjast og leggjast á pláss, og skápið skal læsast.
• Ikki er loyvt at hava drykkivørur við inn í høllina.
• Væl skal gangast um amboðini, og øll amboð skulu setast á rætta stað.
• Venjing má bara ganga fyri seg í høllini.
• Útleigan má víkja fyri øðrum tiltøkum.
• Royking er ikki loyvd á økinum hjá skúlanum, hvørki innan- ella uttandura.
• Ábyrgdarin syrgir fyri, at øll rudda upp eftir sær.
• Um nakað verður brotið ella tílíkt, skal boðast frá til umsjónarmannin beinanvegin á tlf. 565003.
Leiðslan


text:
Íslendendingarnir Andreas Baumgartner og Ulrica Seiler, sum undirvísa í Yoga kom nú til Føroyar at hava skeið í Yoga
Á hesum skeiðinum fyllur tú kroppin, minni og sálina við brennievnum, sum gevur tær, tín javnvág.
Set tær tíð av, til at samskifta við teg sjálvan, sálarliga og kropsliga.
Runavík: Fríggjadag 27. Mai. kl 20 – 22, Leygardagin 28.mai kl 14 – 18 í hæddini í Runavík Fyri børn Leygardagin 28.mai kl 12.30-13.30 í hæddini í Runavík
Kostnaður fyri hvørt skeiði er: 550 kr Børn: 50kr.
Verðið hóskandi klødd/klæddur og tak eitt teppi við!
Tilmelding á Kunningarstovuni í Runavík. Kunningarstovan@runavik.fo ella á + 298 417060 á andreas@inspiration-iceland.com les meir á http://www.inspiration-iceland.com


text:
Nógvar útbúgvingar eru at velja ímillum, um ein ynskir at fara yrkisútbúgvingarleiðina og at gerast lærlingur. Útbúgvingarnar eru bygdar upp við at lærlingurin skiftir ímillum læru á arbeiðsplássinum og í skúla.
Í nógvum yrkisútbúgvingum ber til at taka skúlagongdina í Føroyum. Tá gongur lærlingurin í skúla antin á Tekniska skúla í Klaksvík ella á Glasir. Skúlarnir bjóða í ávísum yrkjum báðir skúlagongd, ímeðan skúlagongdin til aðrar útbúgvingar bert er á einum av skúlunum.
Í ávísum førum ber ikki til at taka skúlagongdina í Føroyum. Tá fer lærlingurin á skúla í Danmark.
Í vinstra bredda ber til at síggja, hvørjar yrkisútbúgvingar hava skúlagongd í Føroyum, og hvørjar hava skúlagongd í Danmark.